title: Aatu Viljanen

text: Kesällä 2015 Viljanen harjoitteli Peliittojen ohella myös Pelicansin SM-liigajoukkueen mukana. Hänet nostettiin uransa ensimmäiseen liigaotteluun 21. lokakuuta 2015 vieraissa Espoo Bluesia vastaan. Viljanen sai ottelussa jääaikaa 4.34 minuuttia. Hänet nostettiin seuraavan kerran Pelicansin kokoonpanoon 26. joulukuuta 2015 vieraissa Saimaan Palloa vastaan, jolloin Viljanen teki liigauransa avausmaalin. Hän pelasi kauden aikana kaikkiaan kolme SM-liigaottelua. Viljanen oli yhdeksällä osumallaan Peliittojen toiseksi paras maalintekijä Tuukka Rajamäen jälkeen.


title: Aatu Viljanen

text: Viljanen ehti pelata kaudella 2016–2017 vain kymmenen ottelua, kunnes hänen kautensa päättyi eturistisidevammaan lokakuussa 2016. Kesken kauden 2017–2018, tammikuussa 2008 Viljanen siirtyi loppukauden kattavalla ja yhden optiovuoden sisältävällä sopimuksella Savonlinnan Pallokerhoon.


title: Antti Holma Show

text: Antti Holma Show on syys–marraskuusa 2015 MTV3-kanavalla esitetty keskusteluohjelma, jonka isäntänä toimi näyttelijä Antti Holma. Vakiovieraina olivat Kiti Kokkonen, Anna Dahlman, Reino Nordin sekä Kari Ketonen.


title: Antti Holma Show

text: Joka jaksossa vieraana oli yksi vaihtuva vieras, jonka kanssa keskusteltiin tietystä aiheesta. Jakson päätteeksi esiintyi vaihtuva musiikkivieras. Ohjelmassa esitettiin myös sketsejä, joissa Holma esiintyy eri rooleissa.


title: Jonas Mačiulis

text: Jonas Mačiulis (s. 10. helmikuuta 1985 Kaunas, Liettuan SNT, Neuvostoliitto) on liettualainen koripalloilija.


title: Jonas Mačiulis

text: Pienenä laitahyökkääjänä pelaava Mačiulis voitti Real Madridissa vuonna 2015 Euroliigan, Espanjan mestaruuden ja Espanjan cupin. Hän on voittanut myös Kreikan, Italian ja Liettuan mestaruudet.


title: Jonas Mačiulis

text: Liettuan maajoukkueessa Mačiulis on voittanut pronssia vuoden 2010 MM-kilpailuista, EM-hopeaa Sloveniasta 2013 sekä vuoden 2015 kilpailuista ja EM-pronssia Espanjasta 2007. Kesäolympialaisissa hän sijoittui Liettuan joukkueessa neljänneksi Pekingissä 2008 ja kahdeksanneksi Lontoossa 2012. Mačiulis valittiin vuoden 2015 EM-kilpailujen tähdistöviisikkoon.


title: Heikki Timonen

text: Heikki Timonen on suomalainen endurokuljettaja. Hän on seitsenkertainen enduron Suomen mestari ja Päijänteen ympäriajon kuusinkertainen voittaja (2005–2010). Hän on ammatiltaan kuljetusalan yrittäjä.


title: Heikki Timonen

text: Timonen edusti Salpausselän Moottorikerhoa.


title: Janne Puhakka

text: Janne Tapio Puhakka (s. 24. helmikuuta 1995 Espoo) on suomalainen jääkiekkoilija, joka pelaa Ranskan Ligue Magnusin Rapaces de Gapissa. Hän on pelipaikaltaan vasen laitahyökkääjä, mutta Puhakka osaa pelata myös keskellä.


title: Janne Puhakka

text: Puhakka aloitti jääkiekkoilun noin 6-vuotiaana Espoon Kiekkoseurassa. Hän siirtyi juniorina sittemmin Espoo Bluesiin, jossa Puhakka voitti kaudella 2010–2011 sekä B- että C-nuorten Suomenmestaruuden. Kaudella 2011–2012 hän toimi seuran B-nuorten kapteenina. Puhakka sijoittui tehoilla 20+26=46 B-nuorten SM-sarjan pistepörssissä kolmanneksi. Hän voitti koko kevään 2012 pudotuspelien piste- ja syöttöpörssin tehoilla 10+12=22. Puhakka voitti kauden päätteeksi B-nuorten SM-hopeaa ja hänet valittiin sarjan tähdistökentälliseen. Kauden 2012–2013 päätteeksi Puhakka voitti A-nuorten SM-hopeaa.


title: Janne Puhakka

text: QMJHL-joukkue Chicoutimi Saguenéens varasi Puhakan 81. pelaajana . Hän siirtyi joukkueeseen kaudeksi 2013–2014, jolloin Puhakka oli 19 osumallaan Saguenéensin kolmanneksi paras maalintekijä. Kevään 2013 pudotuspeleissä hän jakoi joukkueen sisäisen pistepörssin voiton Dominic Beaucheminin kanssa tehoilla 1+2=3.


title: Janne Puhakka

text: Kahden Pohjois-Amerikassa vietetyn vuoden jälkeen Puhakka palasi kaudeksi 2015–2016 vuoden mittaisella SM-liigasopimuksella Bluesiin. Hän teki pääsarjadebyyttinsä Mestarien liigassa 6. syyskuuta 2015 vieraissa tšekkiläistä HC Litvínovia vastaan. SM-liigadebyyttinsä Puhakka teki runkosarjan neljännellä kierroksella 19. syyskuuta 2015 Tapparaa vastaan. Hän sai ottelussa jääaikaa 6.31 minuuttia. Joulukuussa 2015 Blues lainasi Puhakan Mestis-joukkue TuToon hakemaan lisää peliaikaa. Hän pelasi siellä kaksi ottelua ja vakiinnutti Bluesiin palattuaan kevätkaudella paikkaansa joukkueen kokoonpanossa, kun seura joutui luopumaan useista pelaajistaan talousvaikeuksien vuoksi. Puhakka teki liigauransa avausmaalin 17. helmikuuta 2016 vieraissa Pelicansia vastaan. Kaikkiaan hänen tulokaskautensa SM-liigassa toi 40 runkosarja- ja kauudessa CHL-ottelussa tehot 1+1=2. Bluesin liigajoukkueen kauden päätyttyä Puhakka siirtyi seuran A-nuorten vahvuuteen ja voitti koko A-nuorten SM-liigan pudotuspelien piste- ja maalipörssin tehoilla 7+7=14. Hän voitti kauden päätteeksi hopeaa.


title: Janne Puhakka

text: Puhakka siirtyi kaudeksi 2016–2017 konkurssiin ajautuneen Bluesin tilalle perustettuun Espoo Unitediin, joka siirtyi pelaamaan Mestistä. Hänet nimettiin joukkueen varakapteeniksi. Puhakka voitti kauden päätteeksi Mestis-pronssia. Syyskuussa 2017 hän siirtyi loppukauden 2017–2018 sopimuksella Ranskan Ligue Magnusin Rapaces de Gapiin oltuaan alkukauden ilman sopimusta.


title: Janne Puhakka

text: Puhakka pelasi alle 18-vuotiaiden MM-kilpailuissa vuonna 2013, jolloin hän voitti pronssia. Puhakka pelasi myös alle 18-vuotiaiden Ivan Hlinkan muistoturnauksessa vuonna 2012, joilloin hän voitti hopeaa. Puhakka jakoi Suomen sisäisen piste- ja maalipörssin voiton Felix Westermarckin kanssa.


title: Keteleeria

text: Keteleeria on havupuusuku mäntykasvien ("Pinaceae") heimossa. Sukuun kuuluu kolme yleisesti tunnustettua lajia. Ne ovat itäisessä ja kaakkoisessa Aasiassa lämpimänlauhkean ja subtrooppisen ilmaston vuoristometsissä luonnonvaraisena kasvavia ainavihantia puita. Suvun lajit kasvavat 20–40 metriä korkeiksi, ja niiden latvus on leveähkö.


title: Keteleeria

text: Suvun "Keteleeria" lajit ovat noin 20–40 metriä korkeaksi kasvavia keskikokoisia puita. Latvus on tyypillisesti leveähkö, ja oksat ovat usein pitkiä ja epäsäännöllisiä. Kaarna hilseilee suomumaisina levyinä ja tulee vanhemmiten paksuksi ja uurteiseksi. Pienemmät oksat ovat puutuneiden lehtikantojen ja varisseiden neulasten jättämien lehtiarpien peitossa. Kärkisilmut voivat olla hieman kartiomaisia tai pyöreitä. Hankasilmut ovat lähes pallomaisia. Suvun lajit voivat lisääntyä suvuttomasti vesoista, toisin kuin useimmat muut mäntykasvit.


title: Keteleeria

text: Lehdet eli neulaset ovat litteitä ja muodoltaan tasasoukkia tai kapeansuikeita. Nuorten puiden ja juurivesojen neulaset ovat usein leveämpiä kuin suurempien puiden. Neulasten asento on kierteinen. Ne ovat usein kääntyneet tyvestään siten, että asettuvat verson ympärille kampamaisesti. Kaikilla lajeilla neulasen alapinnalla on kaksi ilmarakojuovaa. Osalla lajeista myös neulasen yläpinnalla saattaa olla ilmarakoja. Neulasessa on yksi johtojänne ja kaksi pihkatiehyttä. Suvun puut ovat ainavihantia ja yksittäinen neulanen säilyy puussa useamman vuoden.


title: Keteleeria

text: Suvun lajit ovat yksikotisia. Hedekukinnot eli hedekävyt voivat kehittyä lateraalisesti verson sivulle tai päätteisesti sen kärkeen. Ne ovat lieriömäisiä, 1–1,5 senttimetriä pitkiä ja kasvavat pienissä ryppäissä. Emikukinnot eli kävyt kehittyvät yksittäin versojen kärkiin. Kävyt ovat pystyjä ja muodoltaan yleensä lieriömäisiä. Ne kypsyvät yhden kasvukauden aikana. Käpysuomut ovat puutuneita ja pysyviä. Suojussuomut ovat kapeita, selvästi käpysuomuja lyhyempiä ja kärjeltään otapäisiä tai kolmihaaraisia. Siemenet ovat lenninsiivellisiä ja muodoltaan kolmiomaisia tai pitkänpyöreitä. Itäminen on hypogeeista, eli sirkkalehdet eivät nouse maanpinnalle, toisin kuin muilla mäntykasveilla.


title: Keteleeria

text: Suvun "Keteleeria" lajit kasvavat luontaisina vuoristoissa itäisessä ja kaakkoisessa Aasiassa. Niitä esiintyy Kiinassa Gansun, Shaanxin, Sichuanin, Yunnanin, Hubein, Guizhoun, Guangxin, Hunanin, Guangdongin, Jiangxin, Fujianin ja Zhejiangin maakunnissa ja Hongkongin saarella, Taiwanissa, Laosin pohjoisosissa sekä Vietnamin eteläosissa.


title: Keteleeria

text: Kaikki suvun lajit kasvavat lämpimänlauhkean ja subtrooppisen ilmaston vuoristometsissä yleensä 400–2 700 metrin korkeudella merenpinnasta. Ne kasvavat usein harvakseltaan ainavihannissa sekametsissä tai lehtipuuvaltaisissa metsissä.


title: Keteleeria

text: Sukuun "Keteleeria" on kuvattu yhteensä 14 lajia. Yleisesti nämä on yhdistetty vain kolmeksi yleisesti hyväksytyksi lajiksi 1900-luvun lopulta lähtien. Lajit eroavat toisistaan lähinnä käpyjen ja vanhempien puiden neulasten ominaisuuksien perusteella. Nuoren, kävyttömän puuyksilön lajia voi olla hankala määrittää.Useita suvun lajeja käytetään paikallisesti rakennus- tai polttopuuna. Lajia "Keteleeria davidiana" on käytetty laajemminkin metsäteollisuudessa. Suvun puita käytetään myös koristekasveina. Erityisesti lajia "Keteleeria davidiana" käytetään Kiinassa puutarhojen ja puistojen istutuksissa. Sitä on myös käytetty katupuuna.


title: Liikenteen häviäminen

text: Liikenteen häviäminen () tai joskus myös liikenteen katoaminen tai liikennemäärän äkillinen väheneminen on liikennetekniikan ilmiö, jolla tarkoitetaan ajoneuvoliikennevirran yhtäkkistä heikkenemistä. Yleensä syynä on linja-autokaistojen, raitiotien, leveämpien jalkakäytävien tai pyöräteiden rakentaminen, mutta joskus myös jalankulkuvyöhykkeiden luominen tai tilapäiset ilmiöt kuten tietyöt tai lievät luonnonilmiöt. Ilmiön seurauksena odotettu ruuhkautuminen toteutuu lievempänä tai ei lainkaan.


title: Liikenteen häviäminen

text: Vuonna 1994 Yhdistyneen kuningaskunnan neuvoa-antava tutkijaviranomainen SACTRA tutki laajasti väyläkapasiteetin lisäämisen seurauksia. Tutkimusraportin mukaan lieväkin kapasiteetin lisäys johtaa liikennemäärien voimakkaaseen kasvuun, joten kyseessä on ilmiö, joka vahvistaa itseään. Tutkimustulosten takia Transport for London, Lontoon liikenne-, seutu- ja ympäristöministeriö, tilasi lisäselvityksen siitä, että onko ilmiö myös käänteinen. Tarkoituksena oli siis vastavuoroisesti selvittää, vähentääkö väyläkapasiteetin pienentäminen kokonaisliikennemääriä. Tätä jälkitutkimusta tekivät brittiläiset Sally Cairns, Carmen Hass-Klau ja Phil Goodwin tukenaan japanilaiset Ryuichi Kitamura, Toshiyuki Yamamoto ja Satoshi Fujii, ja julkaisivat sen kirjana vuonna 1998. Kolmannen tutkimuksen aiheesta tekivät samat brittiläiset Sally Cairns, Steve Atkins and Phil Goodwin, ja se julkaistiin "Municipal Engineer" -lehdessä vuonna 2002. Lehden kyseinen numero palkittiin Institution of Mechanical Engineers -järjestön George Stephenson Gold Medal -palkinnolla vuonna 2003.


title: Liikenteen häviäminen

text: Vuonna 1998 teetetty tutkimus viittasi 150 lähteeseen, joista merkittävimmät ovat yhteensä 60 tapaustutkimusta Yhdistyneestä kuningaskunnasta, Saksasta, Itävallasta, Sveitsistä, Italiasta, Alankomaista, Ruotsista, Norjasta, Yhdysvalloista, Kanadasta, Tasmaniasta ja Japanista. Tutkimuskohteissa oli toteutettu kaupunkikeskustoihin muulta liikenteeltä suljettuja kävelyvyöhykkeitä ja linja-autoetuuksia (erityisesti linja-autokaistoja), mutta toisaalta myös esimerkiksi merkittävien siltojen huoltotöiden aiheuttamia liikenteellisiä seurauksia ja maanjäristysten kaltaisten luonnonkatastrofien vaikutusta liikennemääriin. Vuoden 2002 tutkimuksessa huomioitiin lisäksi muun muassa pyöräkaistojen aiheuttamia vaikutuksia. Kitamura kollegoineen tutki syvällisesti Japanissa vuonna 1995 sattuneen Kōben maanjäristyksen seurauksia.


title: Liikenteen häviäminen

text: Kaikkia tuloksia kokonaisuutena tarkasteltaessa voidaan havaita, että liikenne on vähentynyt 41 prosenttia väylillä, joilla kapasiteettia on pienennetty. Tästä kadonneesta liikennemäärästä noin puolet voidaan todeta siirtyneen muille reiteille, joten 25 prosenttia liikenteestä on kadonnut kokonaan. Lisäselvityksissä on löydetty vajaat 20 erilaista syytä liikennemäärän vähenemiselle, joista merkittävämpiä ovat kulkumuodon vaihtaminen, määränpään tai reitin vaihtaminen, kimppakyydit ja matkatiheyden harventaminen. Liikennemäärien muutoksissa on kuitenkin suurta vaihtelua estevaikutuksen laajuudesta riippuen. Eniten liikennettä katosi voimakkaasti kävelyvyöhykkeiksi muutetuissa Saksan kaupunkikeskustoissa, kun taas pienimmät muutokset havaitaan pistemäisissä kohteissa, joille on selkeät kiertoreitit. Vähäliikenteisimmillä väylillä muutokset ovat pienempiä ruuhkaisiin väyliin verrattuna. Joissakin kohteissa oli havaittavissa jopa käänteisilmiötä eli liikenteen syntymistä, jollaisessa tapauksessa oli tyypillisesti rajoitettu ajoneuvoliikennettä keskustassa, kun samaan aikaan kaupungin liepeille on avattu uusi ohitustie.


title: Aleksi Koskinen

text: Aleksi Koskinen (s. 19. helmikuuta 1992) on suomalainen koripalloilija. Hän pelaa takamiehenä.


title: Aleksi Koskinen

text: Koskinen pelasi Korisliigaa Lappeenrannan NMKY:ssä kolme kautta vuosina 2008–2011. Hän voitti joukkueessa Suomen cupin vuonna 2008. Kaudella 2012–2013 Koskinen pelasi Korisliigaa FoKoPossa. Hän on pelannut myös miesten I-divisioona A:ssa ja nuorten maaotteluita. Syksyllä 2015 Koskinen siirtyi I-divisioona B:ssä pelanneeseen Namika Lappeenrantaan.


title: Tuomas Nelimarkka

text: Esko Tuomas Nelimarkka (s. 1925 Helsinki – 22. heinäkuuta 1997) oli suomalainen taidemaalari ja kuvataiteilija. Hän opiskeli Vapaassa Taidekoulussa, Suomen Taideakatemian koulussa sekä ulkomailla Tukholmassa, Pariisissa ja Antwerpenissä. Nelimarkan ensimmäinen näyttely oli Helsingissä vuonna 1945. Hän sai Belgian hallituksen stipendin vuonna 1955. Nelimarkan isä oli taidemaalari Eero Nelimarkka.


title: Tuomas Nelimarkka

text: Nelimarkka osallistui lukuisiin Suomen Taiteilijain näyttelyihin, Suomen Taideakatemian kolmivuotisnäyttelyihin ja Nuorten näyttelyihin sekä Suomen Kuvataidejärjestöjen Liiton näyttelyyn.


title: Tuomas Nelimarkka

text: Nelimarkka on tehnyt maalauksen "Talvimaisema" Härmän sairaalaan sekä maalauksen "Kevättalvi" Yritys Oy Konsultoinnille Lappeenrantaan.


title: Sojuz TMA-07M

text: Sojuz TMA-07M () oli Venäjän avaruusjärjestön miehitetty avaruuslento ISS-avaruusasemalle. Alus laukaistiin Sojuz FG -kantoraketilla 19. joulukuuta 2012 Baikonurin kosmodromilta Kazakstanista mukanaan kolme avaruuslentäjää ja rahtia asemalle.


title: Sojuz TMA-07M

text:
Avaruuslennolle osallistuneet toimivat ISS-aseman Retkikunta 34:n täydennysmiehistönä.
Alus toimi ISS:n pelastusaluksena kunnes palasi maahan toukokuussa 2013.


title: Roni Rukajärvi

text: Roni Rukajärvi (s. 3. syyskuuta 1993 Oulu) on suomalainen jääkiekkopuolustaja, joka pelaa Ruotsin kolmanneksi korkeimmalla sarjatasolla Hockeyettan-joukkue Nybro Vikings IF:ssä. Hän laukoo oikealta.


title: Roni Rukajärvi

text: Rukajärvi on Laser HT:n kasvatti. Hän pelasi myöhemmät juniorivuotensa kuitenkin Oulun Kärpissä, jonka C-nuorten kapteenistoon Rukajärvi kuului kaudella 2008–2009. Hän oli joukkueen tehokkain puolustaja. Rukajärvi voitti B-nuorten Suomenmestaruuden vuosina 2009 ja 2011.


title: Roni Rukajärvi

text: Kaudeksi 2012–2013 Rukajärvi siirtyi vuoden mittaisella sopimuksella Mestis-joukkue Mikkelin Jukureihin. Hänen tulokaskautensa toi siellä 34 runkosarjaottelussa tehot 1+3=4 sekä kahdessa playoff-ottelussa yhden maalin. Rukajärvi voitti kauden päätteeksi Mestiksen-mestaruuden. Hän pelasi kauden aikana miesten pelejä myös kaksi ottelua lainalla Suomi-sarjajoukkue Hydraulic Oilersissa. Kaudella 2013–2014 Rukajärven vastuu jäi kuitenkin pieneksi ja hän pelasi Mestiksessä vain 20 runkosarjaottelua.


title: Roni Rukajärvi

text: Rukajärvi siirtyi kaudeksi 2014–2015 vuoden mittaisella sopimuksella Heinolan Peliittoihin. Kauden 2015–2016 hän aloitti seuran yhteistyöjoukkue Pelicansissa, SM-liigassa. Rukajärvi teki liigadebyyttinsä näin ollen runkosarjan avauskierroksella 11. syyskuuta 2015 vieraissa Hämeenlinnan Pallokerhoa vastaan. Hän sai ottelussa jääaikaa kahdeksan minuuttia. Rukajärvi pelasi paljolti Pelicansin ja Peliittojen välillä, kunnes siirtotakarajalla helmikuussa 2016 Pelicans kiinnitti hänet loppukauden sopimuksella vahvuuteensa. Kaikkiaan Rukajärvi pelasi siellä tulokaskautensa aikana 25 runkosarjaottelua tehden yhden syöttöpisteen. Hän ei kuitenkaan mahtunut pudotuspeleissä kertaakaan Pelicansin kokoonpanoon. Huhtikuussa 2016 Rukajärvi teki joukkueen kanssa 1+1-vuotisen jatkosopimuksen.


title: Roni Rukajärvi

text: Kaudella 2016–2017 Rukajärvi avasi maalitilinsä SM-liigassa. Hän teki liigauransa avausmaalin 29. syyskuuta 2016 vieraissa Porin Ässiä vastaan. Rukajärvi teki kauden aikana SM-liigassa 38 runkosarja- ja yhdessä playoff-ottelussa tehot 2+5=7.


title: Roni Rukajärvi

text: Rukajärvi siirtyi kaudeksi 2018–2019 vuoden mittaisella sopimuksella Ruotsin toiseksi korkeimmalle sarjatasolle HockeyAllsvenskan-joukkue Tingsryds AIF:ään. Marraskuussa 2018 hän siirtyi loppukauden sopimuksella sarjatasoa alemmas Hockeyettan-joukkue Nybro Vikings IF:n riveihin.


title: Roni Rukajärvi

text: Rukajärvi pelasi alle 18-vuotiaiden Ivan Hlinkan muistoturnauksessa vuonna 2010 sekä samana vuonna World U-17 Hockey Challengessa. Yhteensä hän on pelannut 13 nuorten ja 26 poikien maaottelua.


title: Roni Rukajärvi

text: Rukajärven serkku Enni on lumilautailija ja slopestylen kaikkien aikojen ensimmäinen maailmanmestari sekä olympiamitalisti.


title: Youngstownin osavaltionyliopisto

text: Youngstownin osavaltionyliopisto (, lyh. YSU) on yhdysvaltalainen julkinen yliopisto, joka sijaitsee Youngstownissa, Ohion osavaltiossa. Noin 14 000 opiskelijan yliopisto on perustettu vuonna 1908.


title: Youngstownin osavaltionyliopisto

text: Yliopiston urheilujoukkueet tunnetaan nimellä "Youngstown State Penguins". Penguins urheilee NCAA:n I-divisioonassa, amerikkalaisen jalkapallon joukkuetta lukuun ottamatta Horizon League -konferenssissa.


title: György Kulin

text: György Kulin (28. tammikuuta 1905 Nagyszalonta, Unkari – 22. huhtikuuta 1989 Budapest, Unkari) oli unkarilainen astronomi.


title: György Kulin

text: Hän löysi 21 asteroidia ja yhdessä muiden kanssa hän löysi komeetan C/1942 C1 (Whipple-Bernasconi-Kulin).


title: György Kulin

text: Lisäksi hän kirjoitti tieteiskirjallisuutta.


title: Tellef Dahll

text: Tellef Dahll (10. huhtikuuta 1825 Kragerø – 17. kesäkuuta 1893 Kviteseid) oli norjalainen geologi. Vuodesta 1858 lähtien hän johti Norjan geologista kartoitusta yhdessä Theodor Kjerulfin kanssa. Dahllin 1860-luvun puolivälissä Finnmarkissa tekemien tutkimusten yhteydessä hän löysi kultaa myös Tenojoen Suomen puoleiselta rannalta. Dahllin havaintojen johdosta Suomen vuorihallitus lähetti kesällä 1868 retkikunnan etsimään kultaa Lapista. Sitä löydettiin lopulta Ivalojoen varrelta ja kaksi vuotta myöhemmin alkoi ns. Ivalojoen kultaryntäys.


title: Venäläiskivi

text: Venäläiskivi on siirtolohkare nykyään Äänekosken kaupunkiin kuuluvassa Koivistonkylässä entisen Äänekosken maalaiskunnan alueella. Se sijaitsee aivan museotienä olevan Koiviston paikallistien vieressä.


title: Venäläiskivi

text: Kivi on rauhoitettu, ja se sekä lähellä oleva, perimätietoon perustuva hautapaikka kuuluvat Museoviraston ylläpitämään muinaisjäännösrekisteriin.


title: Venäläiskivi

text: Kiven merkitys liittyy kylässä sattuneen Suomen sodan Koiviston kahakan muistamiseen. Kiveen on kiinnitetty taistelusta kertova muistokyltti, ja sen vieressä on myös opastaulu.


title: Venäläiskivi

text: Venäläiset valloittivat Koiviston vuoden 1808 maaliskuun lopulla. Joukot ottivat haltuunsa viljamakasiinin, joka oli rakennettu noin vuonna 1776. Makasiinia vartioi 60-70 sotilaan osasto, joka piti majaa kievarissa. Johan August Sandels valtasi Kuopion takaisin venäläisiltä. Ruotsalaisjoukot etenivät etelään päin vallaten venäläisiltä näiden varastoja ja omia varastojaan takaisin. Everstiluutnantti Fahlander lähestyi 30. toukokuuta 1808 vastaisena yönä Koivistoa pohjoisesta, ja tarkoitus oli saartaa kylä, tehdä valehyökkäys ja katkaista vihollisen pakotie. Taistelu alkoi kuitenkin ennenaikaisesti, koska kylässä tehtiin hälytys. Fahlanderin kajaanilaisjoukot syöksyivät venäläisten kimppuun ”hurraata huutain ja pajunetit tanassa”. Venäläiset tulivat ilmeisesti kuitenkin yllätetyiksi, koska makasiini onnistuttiin valloittamaan. Fahlanderin tappiot olivat viisi haavoittunutta jääkäriä. Venäläisiltä kaatui 11 miestä, loput säntäsivät pakoon, ja iso osa pääsikin. 27 sotilasta saatiin kiinni, heistä yhdeksän oli haavoittunut. Kaatuneet venäläissotilaat haudattiin Venäläiskiven taakse tieltä nousevaan rinteeseen. Makasiini jouduttiin hyökkäyksen pelossa jättämään jo seuraavana päivänä. Koska hevosia ei ollut, mukaan saatiin vain ”56 mattoa jauhoa ja 4 mattoa ryynejä”. – "Matto" tarkoittaa edellisessä isokokoista, tavallisesti niinistä jauhosäkkiä tai säkkiä, joissa esimerkiksi 1800-luvulla tuotiin viljaa Venäjältä Suomeen.


title: Piemonten ja Lombardian pyhät vuoret

text: Piemonten ja Lombardian pyhät vuoret on Unescon maailmanperintöluettelon kohde, johon kuuluu yhdeksän uskonnollista rakennusryhmää Italian Piemonten ja Lombardian alueilla.


title: Piemonten ja Lombardian pyhät vuoret

text: Pyhiä vuoria alettiin perustaa Eurooppaan 1400- ja 1500-lukujen vaihteessa, jolloin etsittiin vaihtoehtoisia rukouspaikkoja Jerusalemin ja Palestiinan pyhillä kohteille, joihin pääseminen oli vaikeutunut muslimikulttuurin nopean leviämisen seurauksena. Pyhän haudan kirkon fransiskaanit valitsivat Milanon herttuakuntaan kuuluneen Varallon, Toscanan Montaionen ja Bragan Portugalin pohjoisosista paikoiksi, joihin rakennettaisiin ”Uusi Jerusalem”.


title: Piemonten ja Lombardian pyhät vuoret

text: Trenton kirkolliskokouksen (1545–1563) jälkeen pyhiä vuoria alettiin käyttää uuteen tarkoitukseen. Niiden alettiin käyttämään uskonpuhdistusta vastaan taistelemiseen. Uusia pyhiä vuoria rakennettiin julistusten konkreettisiksi ilmentymiksi. Tämän seurauksena niissä käytetty arkkitehtuuri yhtenäistyi.


title: Piemonten ja Lombardian pyhät vuoret

text: Erityisen vahvana taustavaikuttajana toimi Milanon piispa Carlo Borromeo, joka Trenton kirkolliskokouksen jälkeen rakennutti Varallon kohteen valmiiksi ja jatkoi sen jälkeen muiden vastaavien parissa. Pyhiä vuoria rakennettiin tämän jälkeen 1700-luvun puoliväliin mennessä Creaan, Ortaan, Vareseen, Oropaan, Ossuccioon, Ghiffaan, Domodossolaan ja Valpergaan. Pyhiä vuoria rakennettiin vielä koko 1700-luvun, mutta monet sen ajan kohteista edustavat eri tyyliä eikä niille ollut enää vastaavaa uskonnollista tarkoitusta tai taiteellisia elementtejä kuin 1500- ja 1600-luvuilla rakennetuilla pyhillä vuorilla.


title: Piemonten ja Lombardian pyhät vuoret

text: Pyhien vuorien järjestelmällinen konservointi alkoi vasta 1980. Niihin oli aiemmin epäsäännöllisesti tehty joitain korjauksia, joista osa oli saattanut muuttaa radikaalisti alkuperäistä ulkoasua, mutta rakennelmat olivat kokeneet myös pitkiä hylkäysjaksoja, jolloin ne olivat rapistuneet.


title: RN Impetuoso

text: RN Impetuoso () oli Italian kuninkaallisen laivaston vuonna 1943 valmistunut Ciclone-luokan torpedovene.


title: RN Impetuoso

text: Alus tilattiin Riva Trigososta Cantieri del Tirrenolta. Sen köli laskettiin 15. elokuuta 1941 ja alus laskettiin vesille 20. huhtikuuta 1943. Alus liitettiin laivastoon vielä samana vuonna 7. kesäkuuta.


title: RN Impetuoso

text: Miehistönsä upottama 11. syyskuuta 1943.


title: RN Monsone

text: RN Monsone () oli Italian kuninkaallisen laivaston vuonna 1942 valmistunut Ciclone-luokan torpedovene.


title: RN Monsone

text: Alus tilattiin Castellammare di Stabiasta Navalmeccanicalta. Sen köli laskettiin 18. kesäkuuta 1941 ja alus laskettiin vesille 7. kesäkuuta 1942. Alus liitettiin laivastoon vielä saman vuoden lopulla 28. marraskuuta.


title: RN Monsone

text: Alus upotettiin 1. maaliskuuta 1943.


title: RN Indomito

text: RN Indomito () oli Italian kuninkaallisen laivaston vuonna 1943 valmistunut Ciclone-luokan torpedovene.


title: RN Indomito

text: Alus tilattiin Riva Trigososta Cantieri del Tirrenolta. Sen köli laskettiin 10. tammikuuta 1942 ja alus laskettiin vesille 6. heinäkuuta 1943. Alus liitettiin laivastoon kuukautta myöhemmin 4. elokuuta.


title: RN Indomito

text: Alus luovutettiin 1949 sotakorvauksena Jugoslavialle, joka liitti sen laivastoonsa nimellä "triglav" (RE-51). Alus varustettiin Yhdysvaltalaisella elektroniikalla. Se poistettiin alusluettelosta 1971.


title: Kamferisulfonihappo

text: Kamferisulfonihappo (CHSO) on sulfonihappoihin kuuluva orgaaninen yhdiste. Yhdistettä käytetään orgaanisissa synteeseissä katalyyttinä ja optisesti aktiivisten yhdisteiden resoluutioissa.


title: Kamferisulfonihappo

text: Huoneenlämpötilassa kamferisulfonihappo on valkoista ja hygroskooppista kiteistä ainetta. Yhdiste liukenee hyvin veteen ja etanoliin, etikkahappoon, etyyliasetaattiin, dikloorimetaaniin ja bentseeniin, mutta ei dietyylieetteriin. Muiden sulfonihappojen tavoin yhdiste on suhteellisen vahva happo. Kamferihappo on optisesti aktiivinen yhdiste ja sen d-enantiomeerin ominaiskiertokyky vesiliuoksessa on +21,5.


title: Kamferisulfonihappo

text: Kamferisulfonihappoa valmistetaan kuumentamalla kamferia ja väkevää rikkihappoa etikkahappoanhydridin läsnä ollessa. Reaktion ensimmäisessä vaiheessa kamferin karbonyyliryhmä vastaanottaa protonin ja yhdisteelle tapahtuu Wagner–Meerwein-toisiintuminen. Tässä reaktiossa muodostuvasta karbokationista eliminoituu protoni, jolloin muodostuu hydroksikamfeenijohdannainen, joka reagoi rikkihaposta muodostuneen elektrofiilin kanssa additioreaktiolla muodostaen toisen karbokationin, joka toisiintuu kamferisulfonihapoksi.


title: Kamferisulfonihappo

text: Kamferisulfonihappoa käytetään paljon kiraalisten amiinien, aminohappojen ja alkoholien enantiomeerien erottamiseen resoluutiolla. Esimerkiksi lääketeollisuudessa yhdistettä käytetään muun muassa ampisilliinin, dekstropropoksifeenin ja kloramfenikolin resoluutioon. Yhdistettä voidaan käyttää myös happamana katalyyttinä valmistettaessa asetaaleja tai suojattaessa alkoholeja dihydropyraanin avulla. Lisäksi kamferisulfonihappoa voidaan käyttää kiraalisena apuaineena ja siitä valmistetaan myös muita enantiomeerien erotukseen käytettäviä kemikaaleja kuten kamferisultaamia eli bornaanisultaamia. Yhdistettä myydään sekä vapaana happona että natrium- tai kalsiumsuolana. Kamforisulfonihappoa voidaan käyttää myös kiraalisena doupanttina sähköäjohtavissa polymeereissä.


title: Japanin rugby union -maajoukkue

text: Japanin rugby union -maajoukkue edustaa Japania rugby unionin maajoukkuekilpailuissa. Sitä hallinnoi vuonna 1926 perustettu Japan Rugby Football Union.


title: Japanin rugby union -maajoukkue

text: Japani on selviytynyt jokaiseen MM-lopputurnaukseen, muttei ole kertaakaan edennyt alkulohkosta jatkoon. Se on voittanut neljä ottelua: vuoden 1991 kisoissa Zimbabwen pistein 52–8 sekä vuonna 2015 Etelä-Afrikan 34–32, Samoan 26–5 ja Yhdysvallat 28–18. Lisäksi se on pelannut tasapelit Kanadaa vastaan 2007 ja 2011. Pahimman MM-tappionsa se on kärsinyt Uutta-Seelantia vastaan 1995 pistein 17–127.


title: Japanin rugby union -maajoukkue

text: Japani on voittanut Aasian-mestaruuden lukuisia kertoja, samoin Asian Five Nations Cupin. World Rugby Pacific Nations Cupin Japani voitti 2011 ja 2014.


title: Japanin rugby union -maajoukkue

text: Japani oli lokakuussa 2015 kansainvälisen rugbyliitto IRB:n rankingissa kymmenennellä sijalla.


title: Pitkäsenkylä

text:
Pitkäsenkylä sijaitsee Kalajoella, joen pohjoisrannalla.
Kylä on sijoittunut Kalajoen keskustan ja Tyngän kylän välille, Kalajoelta joen pohjoispuolta Alavieskaan johtavan tien molemmin puolin. Vuonna 2013 kylässä oli 644 asukasta, mikä merkitsi 2 %:n kasvua vuoteen 2000 verrattuna.


title: Pitkäsenkylä

text:
Pitkäsenkylällä on säilyneiden veroluetteloiden mukaan ollut asutusta jo 1500-luvun alkupuolelta lähtien.
Kylällä sijaitsi vuosina 1556–1595 Kalajoen toinen kirkko, josta se myöhemmin purettiin ja siirrettiin Pohjankylän alapäähän. Kalajokilaakson kulttuurimaisema välillä Pitkäsenkylä-Nuoranperä-Hihnanperä sisältää runsaasti perinteistä rakennuskantaa. Pitkäsenkylässä on vanhoja asuinrakennuksia mm. Tavastin (Saukko), Kivirinnan, Niemelän, Alanauhan ja Nauhan tiloilla. Koulutoiminta alkoi Pitkäsenkylässä 1914 ja lopetettiin 2003.


title: Pitkäsenkylä

text: Kylässä toimii useita yrityksiä. Näistä tunnetuimmat ovat Topi-Kalustaja Oy (Topi-keittiöt) ja Penttilän perunatila sekä Kalajoen Neliveto Oy. Kylällä on myös suuria lypsykarjatiloja sekä hevostiloja. Suomen suurin tuulipuisto, Kalajoen Mustilankankaan tuulipuisto (2015), rajoittuu Pitkäsenkylän peltoihin kylän koillispuolella.


title: Pitkäsenkylä

text:
Kylän yhdistystoiminta on vilkasta. Pitkäsenkylän Maa- ja Kotitalousnaiset saivat vuonna 2013 jaetun Maa- ja Kotitalousnaisten valtakunnallisen tunnustuspalkinnon yhdessä Seinäjoen Maa- ja Kotitalousnaisten kanssa. Maa- ja kotitalousnaisten Keskuksen hallitus antoi tunnustusta yhdistysten yhteistoiminnasta, näkyvyydestä sekä Maa- ja kotitalousnaisten yhteisten asioiden eteenpäin viemisestä.
Pitkäsenkylän maa- ja kotitalousnaisten toiminta kokoaa kyläläisiä yhteen niin säännöllisillä kahvitapaamisilla ja jumppatuokioilla kuin erilaisilla retkillä, kursseilla, tapahtumilla ja talkoilla. Yhdistys on järjestänyt muun muassa lounastapahtumia kyläläisille, laturetkiä ja huivinvaihtopäiviä. Naiset osallistuvat ahkerasti Keski-Pohjanmaan maa- ja kotitalousnaisten piirikeskuksen tapahtumiin ja järjestön valtakunnallisiin kampanjoihin. Jäseniä yhdistyksessä vuonna 2014 oli 95.


title: Eetu Tuulola

text: Eetu Iivari Tuulola (s. 17. maaliskuuta 1998 Hämeenlinna) on suomalainen jääkiekkoilija, joka pelaa SM-liigajoukkue Hämeenlinnan Pallokerhossa. Tuulola on pelipaikaltaan oikea laitahyökkääjä. Isokokoista Tuulolaa on kuvailtu pelityyliltään voimahyökkääjäksi. Hän laukoo oikealta.


title: Eetu Tuulola

text: Tuulola on Hämeenlinnan Pallokerhon oma kasvatti. Hän jakoi kaudella 2012–2013 seuran C-nuorten sisäisen maalipörssin voiton SM-karsinnoissa Joni Kankaan kanssa kuudella osumallaan. Kevätkauden Tuulola vahvisti lähinnä HPK:n B2-nuoria, joissa hän voitti Suomenmestaruuden. Kaudella 2013–2014 Tuulola oli seuran C-nuorten paras pistemies tehoilla 24+27=51. Kaudella 2014–2015 hän otti 16-vuotiaana paikkansa HPK:n A-nuorten vakiokokoonpanosta. Tuulola sijoittui tehoilla 21+7=28 A-nuorten SM-liigan tulokkaiden maalipörssissä toiseksi ja pistepörssissä neljänneksi. Hänet valittiin sarjan helmikuun 2015 kuukauden tulokaspelaajaksi. Tuulola voitti kauden päätteeksi A-nuorten SM-hopeaa.


title: Eetu Tuulola

text: Jokerit varasi Tuulolan 51. pelaajana . Saman vuoden toukokuussa hän solmi kolmivuotisen SM-liigasopimuksen HPK:n kanssa. Tuulola teki liigadebyyttinsä 17-vuotiaana kauden 2015–2016 neljännellä kierroksella 19. syyskuuta 2015 Kalevan Palloa vastaan. Hänen debyyttinsä ajoittui varsin erityiseen paikkaan, sillä Tuulolan isän Markon pelinumero 36 jäädytettiin ottelun yhteydessä. Eetu piti tilaisuudessa isälleen puheen ja nosti numeron yhdessä isoveljensä Jonin kanssa Ritari-areenan kattoon. Pelinumero oli kuitenkin vielä tämän jälkeen Jonin käytössä. Veljekset pelasivat ottelussa HPK:n avauskentällisessä ja Eetu sai jääaikaa lopulta 11.13 minuuttia. Marko Tuulola valitsi hänet ottelun Alumnien tähtien kolmostähdeksi ja Jonin kakkostähdeksi. Eetu Tuulola pelasi kauden aikana SM-liigassa kymmenen runkosarjaottelua tehden yhden syöttöpisteen.


title: Eetu Tuulola

text: Calgary Flames varasi Tuulolan kuudennella kierroksella 156. pelaajana . Samana kesänä hän onnistui tekemään seuran harjoitusleirillä kypärätempun joukkueensa voitettua vastapuolen lukemin 6–1. Tuulolan varasi myös WHL-joukkue Everett Silvertips 40. pelaajana . Hän käytti heinäkuussa HPK-sopimuksessaan olleen option CHL:ään siirtymisestä ja päätti siirtyä Silvertipsiin kaudeksi 2016–2017. Tuulola oli pudotuspeleissä joukkueen paras maalintekijä kuudella osumallaan ja hän voitti myös Silvertipsin sisäisen tehotilaston lukemalla +3.


title: Eetu Tuulola

text: Kaudeksi 2017–2018 Tuulola palasi alkuperäisen sopimuksensa mukaisesti HPK:hon. Hän pelasi alkukaudella myös kaksi Suomen Cupin ottelua lainalla Mestis-joukkue Lempäälän Kisassa. Tuulola avasi HPK:ssa maalitilinsä SM-liigassa heti kahdella osumalla 6. lokakuuta 2017 vieraissa Tampereen Ilvestä vastaan. Hänen ensimmäinen maalinsa syntyi ylivoimalla. Tomi Källarsson valitsi Tuulolan ottelun Alumnien tähtien kolmostähdeksi. Hän nousi kauden edetessä aina HPK:n ykkösketjuun, jossa Tuulola pelasi Oula Palveen ja Kristian Vesalaisen kanssa, kunnes hänen molemmat ketjukaverinsa vaihtoivat seuraa kauden lopulla HPK:n jäätyä pudotuspelien ulkopuolelle. Tuulolan varsinainen tulokaskausi SM-liigassa toi lopulta 51 runkosarjaottelussa tehot 16+10=26. Hän oli joukkueensa loppukauden vahvuudesta HPK:n kolmanneksi paras maalintekijä. Tuulola sijoittui SM-liigan tulokkaiden maalipörssissä toiseksi edellään vain TPS:n Petrus Palmu sekä tulokkaiden pistepörssissä neljänneksi. Joulukuussa 2017 hän teki HPK:n kanssa kaksivuotisen jatkosopimuksen.


title: Eetu Tuulola

text: Tuulola pelasi alle 20-vuotiaiden MM-kilpailuissa vuonna 2018. Hän edusti Suomea myös alle 18-vuotiaiden MM-kilpailuissa vuonna 2016, jolloin Tuulola voitti maailmanmestaruuden. Hän pelasi myös alle 18-vuotiaiden Ivan Hlinkan muistoturnauksessa vuonna 2015. Tuulola edusti myös Suomen alle 17-vuotiaiden maajoukkuetta World U-17 Hockey Challengessa ja Euroopan nuorten olympiafestivaaleilla vuonna 2015, joista jälkimmäinen turnaus päättyi pronssiin.


title: Eetu Tuulola

text: Tuulolan isä Marko pelasi urallaan pudotuspelit mukaan lukien yli 1000 SM-liigaottelua. Hän pelasi urallaan myös Ruotsissa ja Sveitsissä sekä kuului Suomen joukkueeseen vuoden 2002 MM-kilpailuissa. Eetu Tuulolan puolustajana pelaava isoveli Joni pelaa NHL-joukkue Chicago Blackhawksin organisaatiossa.


title: Eetu Tuulola

text: Eetu harrasti 12–13-vuotiaaksi asti myös jalkapalloa HJS:ssä ja Parolan Visassa, salibandya Steelersissa sekä pesäpalloa.


title: Franz-Josef Kemper

text: Franz-Josef Kemper (s. 30. syyskuuta 1945 Hopsten) on saksalainen keskimatkojen juoksija. Kemperin aktiivivuodet olivat 1964–1973. Tänä aikana hän voitti viisi kertaa Länsi-Saksan 800 metrin mestaruuden vuosina 1965, 1966, 1967, 1970 ja 1971. Lisäksi hänellä on joukko halli- ja viestimestaruuksia.


title: Franz-Josef Kemper

text: Vuodesta 1966 tuli Kemperin nimi kansainväliseen tietoisuuteen. Hän sivusi Jürgen Mayn edellisenä vuonna juoksemaa 1 000 metrin ME:tä 2.16,2 Hannoverissa heinäkuussa 1966. Seuraavassa kuussa hän juoksi myös Hannoverissa uuden 800 metrin Euroopan ennätyksen parantamalla Roger Moensin 11 vuotta vanhaa ennätystä aikaan 1.44,9. Samana kesänä hän oli mukana nelikossa, joka teki uuden 4 × 800 metrin ME:n. Syyskuussa 1966 järjestettyihin Budapestin EM-kisoihin Kemper matkusti suosikkina. Loppukilpailussa hän hävisi aivan yllättäen itäsaksalaiselle tittelin puolustajalle Itä-Saksan Manfred Matuschewskille, joka taistelun jälkeen löi Kemperin kymmenyksellä.


title: Franz-Josef Kemper

text:
Seuraavina vuosina Kemper saavutti myös menestystä. Matuschewski voitti Kemperin jälleen vuoden 1967 Eurooppa cupin finaalissa Kiovassa. Vuoden 1967 Tokion Universiadeissa Kemper sijoittui hopealle samalla ajalla voittajan Ralph Doubellin kanssa. Seuraavan vuoden Meksikon olympialaisissa Kemper eteni välieriin. Vuoden 1970 Torinon Universiadeissa Kemper otti mestaruuden. Kotiolympialaisissaan vuonna 1972 Münchenissä Kemper sijoittui neljänneksi.
Kemper opiskeli liikuntaa, saksan kieltä ja kirjallisuutta Münsterin yliopistossa ja sosiologiaa Darmstadtin teknillisessä yliopistossa. Darmstadtissa hän väitteli tohtoriksi vuonna 1980.


title: Franz-Josef Kemper

text: Vuodesta 2000 alkaen Kemper on toiminut Rheinland-Pfalzin osavaltion apulaisjohtajana ja johtajana urheiluosastolla. Vuodesta 2003 alkaen Kemper nimitettiin vuoden 2006 jalkapallon MM-kisojen järjestelytoimikuntaan.


title: Franz-Josef Kemper

text: Vuonna 1989 Kemper avioitui saksalaisen 800 metrin olympiajuoksijan Sylvia Schenkin kanssa.


title: Pasi Wedman

text: Pasi Wedman (s. 21. maaliskuuta 1975 Kuusamo) on suomalainen uransa jo päättänyt riistamaaliammunnan maailmanmestari. Wedman oli aktiiviurallaan 169 senttimetriä pitkä ja painoi 63 kilogrammaa.


title: Pasi Wedman

text: Wedman oli mukana vuoden 2000 kesäolympialaisissa Sydneyssä, jossa hän sijoittui neljänneksi 10 metrin olympiakiväärissä. Hän jäi pronssimitalista vain 5,3 pistettä. MM-kilpailuista Wedman on saavuttanut yhden kullan, yhden hopean ja kaksi pronssia. Jokainen mitali on tullut joukkuekilpailuista. EM-kilpailuista hänellä on neljä hopeaa ja kaksi pronssia. Poikien tasolla Wedman voitti MM-kultaa 10 metrin olympiakiväärissä vuonna 1994 ja edeltävänä vuonna EM-kultaa samasta lajista silloisella nuorten maailmanennätyksellä.


title: Pasi Wedman

text: Maailmancupin finaalissa vuonna 1997 Luganossa Wedman sijoittui kolmanneksi 10 metrin olympiakiväärissä. Hänellä on kaksi maailmancupin osakilpailun kakkossijaa ja yksi kolmossija.


title: Pasi Wedman

text: Uransa jälkeen Wedman on toiminut Suomen nuorten olympiakiväärivalmentajana.


title: Vasil Lobžanidze

text: Vasil Lobžanidze (, s. 14. lokakuuta 1996 Tbilisi) on georgialainen rugby union -pelaaja, joka edustaa kotimaansa pääsarjassa pelaavaa RC Armazi Tbilisiä ja Georgian rugby union -maajoukkuetta. Pelipaikaltaan 175 senttimetriä pitkä ja 75 kilogrammaa painava Lobžanidze on linkki.


title: Vasil Lobžanidze

text: Lobžanidze debytoi Georgian rugby union -maajoukkueessa helmikuussa 2015. Hän kuuluu maajoukkueeseen myös saman vuoden MM-kilpailuissa, joissa hän teki debyyttinsä Tongaa vastaan ollen MM-kisahistorian nuorin pelaaja 18 vuoden ja 340 päivän iässä.


title: Algerianpihta

text: Algerianpihta ("Abies numidica") on pihtalaji ("Abies"). Se on ainavihanta havupuu, joka kasvaa luonnossa vain hyvin pienellä vuoristoalueella Algeriassa. Laji on luokiteltu äärimmäisen uhanalaiseksi.


title: Algerianpihta

text: Algerianpihta on ainavihanta havupuu, joka kasvaa enimmillään noin 25 metriä korkeaksi. Harmahtava kaarna on aluksi sileää ja vanhemmiten tulee uurteiseksi. Tiheäoksainen latvus on kartiomainen. Oksat ovat siirottavia. Versot ovat kiiltäviä ja kaljuja. Tummanruskeat silmut ovat munanmuotoisia.


title: Algerianpihta

text: Neulaset ovat tiheässä. Ne ovat 1,5–2 senttimetriä pitkiä, jäykkiä ja tummanvihreitä. Kävyt ovat lieriömäisiä, 15–20 senttimetriä pitkiä ja 3,5–5,5 senttimetriä leveitä. Suojussuomut eivät näy suurten, noin 3 senttimetriä leveiden käpysuomujen alta.


title: Algerianpihta

text: Algerianpihta kasvaa luonnonvaraisena vain pienellä alueella Atlasvuoristoon kuuluvalla Kabylien vuoristoalueella Algeriassa 1 300–2 000 metrin korkeudessa. Se kasvaa vuoristometsissä yhdessä atlassetrin ("Cedrus atlantica"), euroopanmarjakuusen ("Taxus baccata"), orjanlaakerin ("Ilex aquifolia") ja marokontammen ("Quercus mirbeckii") kanssa.


title: Kim Nilsson

text: Kim Nilsson (s. 28. maaliskuuta 1988 Öölanti) on ruotsalainen salibandyn pelaaja, joka edustaa ruotsalaista FBC Kalmarsundia kaudella 2016-2017 ja Ruotsin salibandymaajoukkuetta. Pelipaikaltaan 193 senttimetriä pitkä vasenkätinen Nilsson on hyökkääjä.


title: Kim Nilsson

text: Nilsson on Färjestadens IBK:n kasvatti. Hän siirtyi myöhemmin AIK Innebandyyn, jossa hän voitti Ruotsin mestaruuden vuonna 2012. Vuonna 2014 Nilsson siirtyi Sveitsin liigan Grasshoppersiin. Näin ollen hänestä tuli historian kovapalkkaisin salibandyn pelaaja.


title: Kim Nilsson

text: Nilsson on voittanut Ruotsin salibandymaajoukkueen kanssa MM-kultaa sekä vuosina 2012 että 2014. Molemmilla kerroilla Nilsson on valittu turnauksen parhaaksi pelaajaksi ja myös tähdistökentälliseen. Hänellä on myös MM-hopeaa vuodelta 2010 Suomesta, MM-hopeaa 2016 Riian kisoista sekä hopeaa 2018 Prahan MM-kisoista.


title: Angry Birds -elokuva

text: Angry Birds -elokuva () on vuonna 2016 ensi-iltansa saanut suomalais-yhdysvaltalainen tietokoneanimoitu toimintakomedia, jonka ovat ohjanneet Clay Kaytis ja Fergal Reilly. Se perustuu suomalaisen peliyhtiö Rovion samannimiseen videopelisarjaan. Elokuvan pääosissa näyttelevät Jason Sudeikis, Josh Gad, Danny McBride, Bill Hader, Maya Rudolph, Kate McKinnon, Sean Penn, Tony Hale, Keegan-Michael Key ja Peter Dinklage.


title: Angry Birds -elokuva

text: Elokuvassa seurataan Red-nimisen linnun elämää, joka kärsii vihanhallintaongelmista.


title: Angry Birds -elokuva

text: "Angry Birds -elokuva" on maailman ensimmäinen mobiilipelin pohjalta tehty elokuva. Elokuvan budjetti oli noin 65 miljoonaa euroa, ja sen markkinointiin varattiin noin sata miljoonaa euroa.


title: Angry Birds -elokuva

text: Elokuva tuotti avausviikonloppunaan toukokuun puolivälissä noin 38 miljoonaa euroa, ja se oli lipputulojen ykkönen lähes 40 maassa. Myös Suomessa se oli viikonlopun katsotuin, ja sen kävi katsomassa yli 68 000 ihmistä.


title: Angry Birds -elokuva

text: Yhdysvalloissa "Angry Birds -elokuvan" ensi-ilta oli 20. toukokuuta. Lähes neljässä tuhannessa teatterissa jakeluun tullut elokuva tuotti viikonloppuna lähes 40 miljoonan dollarin lipputulot. Elokuva oli viikonlopun katsotuin myös Kiinassa, jossa se tuotti lähes 30 miljoonaa dollaria.


title: Angry Birds -elokuva

text: Maailmanlaajuisesti elokuva oli tuottanut toukokuuhun 2017 mennessä 350 miljoonan dollarin lipputulot.


title: Angry Birds -elokuva

text: Elokuvasta tehdään jatko-osa, jonka on tarkoitus tulla ensi-iltaansa syyskuussa 2019. Elokuvan tuottaa Columbia Pictures ja sen levittää Sony Pictures.


title: Angry Birds -elokuva

text: Suomenkielisen version sivurooleista vastaavat Elina Knihtilä, Joonas Nordman, Essi Hellén, Pasi Ruohonen, Peter Kanerva, Santtu Karvonen, Kiti Kokkonen, Antti Matikainen, Ella Pyhältö, Aku Laitinen, Hanna Kaila, Luca Elshout, Iris Kovalainen, Neve Sirkiä, Waltteri Helisalo, Luca Vieri, Seera Alexander, Jaajo Linnonmaa, Anni Hautala, Sanni, Jari Sillanpää, Pinja Hanski, Verna Kossila, Tarja Alexander, Joose Kääriäinen, Sami Harmaala, Juho Nummela ja Olli-Pekka Louniala. Ohjauksesta vastaa Antti L. J. Pääkkönen.


title: Tb 82F -luokka

text: Tb 82F -luokka oli Itävalta-Unkarin laivaston ensimmäisessä maailmansodassa palvellut kuudentoista aluksen muodostama torpedoveneluokka. Luokka tunnetaan myös nimellä 250 tonnin torpedoveneiden F-ryhmänä eli alaluokkana.


title: Tb 82F -luokka

text: Danubius valmisti alukset sekä Porto Rén (nyk. Kraljevica) että Bergudin (nyk Brgud) telakoillaan.


title: Odion Ighalo

text: Odion Jude Ighalo (s. 16. kesäkuuta 1989 Lagos) on nigerialainen jalkapalloilija, joka edustaa Kiinan liigassa pelaavaa Changchun Yatai F.C.:tä. Pelipaikaltaan oikeajalkainen Ighalo on hyökkääjä. Hän kuuluu myös Nigerian jalkapallomaajoukkueeseen.


title: Odion Ighalo

text: Ighalo aloitti uransa kotimaassaan. Vuonna 2007 hän siirtyi kotimaansa Julius Berger FC:stä Norjan Tippeligaenin Lyn Fotballiin. Hän pelasi seurassa 20 ottelua tehden niissä yhdeksän maalia. Elokuussa 2008 Ighalo siirtyi Italian Serie A:n Udinese Calcioon. Kaudella 2008-2009 hän pelasi kuusi ottelua viimeistellen yhden maalin. Kauden 2009-2010 Ighalo oli lainassa Espanjan Segunda División B:ssä, Granada CF:än joukkueessa, jolla oli sama omistaja kuin Udinesella. Hän pelasi kaudella 28 ottelua tehden 17 maalia. Heinäkuusta 2010 saman vuoden joulukuuhun Ighalo oli lainalla Serie A:n AC Cesenassa pelaten kolme ottelua.


title: Odion Ighalo

text: Tammikuussa 2011 Ighalo siirtyi lainasopimuksella takaisin Granadaan. Seura nousi kaudeksi 2011-2012 Primera Divisióniin ja Ighalo teki kauden aikana 30 ottelussa kuusi maalia. Seuraavalla kaudella maaleja syntyi 28 ottelussa viisi ja kaudella 2013-2014 hän pelasi 16 ottelua osuen kahdesti. Kesäkuussa 2014 Ighalo kutsuttiin takaisin Udineseen, mutta heti seuraavassa kuussa hän siirtyi lainalle Englannin mestaruussarjan Watford FC:hen, jolla oli myös sama omistaja Udinesen ja Granadan kanssa. Lokakuussa 2014 siirrosta tehtiin pysyvä. Ighalo pelasi kauden aikana 35 ottelua tehden 20 maalia, kun Watford nousi Valioliigaan.


title: Odion Ighalo

text: Ighalo debytoi Valioliigassa elokuussa 2015 Evertonia vastaan. Hän onnistui heti maalinteossa.


title: Odion Ighalo

text: Nigeriaa alle 20-vuotiaiden maajoukkuetasolla vuonna 2009 kolme kertaa edustanut Ighalo debytoi Nigerian jalkapallomaajoukkueessa maaliskuussa 2015 ystävyysottelussa Ugandaa vastaan. Avausmaalinsa hän teki kolmannessa maaottelussaan, kesäkuussa 2015 Tšadia vastaan.


title: Tb 74T -luokka

text: Tb 74T -luokka oli Itävalta-Unkarin laivaston ensimmäisessä maailmansodassa palvellut kahdeksan aluksen muodostama torpedoveneluokka. Luokka tunnetaan myös nimellä 250 tonnin torpedoveneiden T-ryhmänä eli alaluokkana.


title: Sebastian Lauritzen

text: Sebastian Lauritzen (s. 13. syyskuuta 1983 Sundsvall, Ruotsi) on uransa loukkaantumiseen vuonna 2017 lopettanut ruotsalainen jääkiekkoilija, joka pelasi viimeksi kotimaansa toiseksi korkeimmalla sarjatasolla HockeyAllsvenskan-joukkue Timrå IK:ssa. Hän oli pelipaikaltaan vasen laitahyökkääjä.


title: Sebastian Lauritzen

text: Lauritzen on Njurunda SK:n kasvatti. Hän pelasi myöhemmät juniorivuotensa kuitenkin Timrå IK:ssa. Lauritzen oli kaudella 2000–2001 seuran J18-joukkueen paras syöttäjä ja jakoi sisäisen pistepörssin voiton Patrik Norrbomin ja Alexander Håkanssonin kanssa tehoilla 5+13=18. Kaudella 2001–2002 hän voitti Timrån J20-junioreiden sisäisen pistepörssin ja ylsi myös jaettuun sisäisen maali- ja syöttöpörssin voittoon tehoilla 19+13=32. Lauritzen debytoi samalla kaudella myös seuran miesten joukkueessa pelattuuaan yhden Kvalserien-ottelun. Kaudella 2002–2003 hän pelasi kauden aikana kahdeksan Elitserien-ottelua ilman tehopisteitä. Lauritzen pelasi kauden aikana myös yhden ottelun lainalla sarjatasoa alempana Allsvenskanin IF Sundsvall Hockeyssa, jossa hän vietti kokonaan kaksi seuraavaa kautta. Kaudella 2004–2005 Lauritzen oli joukkueen toiseksi paras pistemies tehoilla 19+16=35. Kevään 2005 Kvalserien AS:ssä hän oli Sundsvallin paras pistemies ja syöttäjä tehoilla 3+6=9.


title: Sebastian Lauritzen

text: Kaudeksi 2005–2006 Lauritzen siirtyi jatkamaan Allsvenskan-uraansa Bofors IK:hon. Hän eteni joukkueen kanssa aina Kvalserieniin asti, mutta Bofors jäi lopulta kuitenkin ilman sarjanousua Elitserieniin. Kaudella 2006–2007 Lauritzen oli joukkueen paras syöttäjä ja kolmanneksi paras pistemies tehoilla 9+22=31. Kaudeksi 2007–2008 hän siirtyi kaksivuotisella sopimuksella Elitserien-joukkue Linköpings HC:hen. Lauritzen lainattiin elokuussa 2007 kuitenkin Allsvenskanin Växjö Lakersiin, jossa hän pelasi lähes koko kauden. Lauritzen pelasi kauden aikana kaksi Elitserien-ottelua.


title: Sebastian Lauritzen

text: Kaudella 2008–2009 Lauritzen ehti pelata Linköpingissä 12 Elitserien-ottelua tehden yhden syöttöpisteen, kunnes hän siirtyi lokakuussa 2008 kevääseen 2010 ulottuneella sopimuksella samassa liigassa pelaavaan Brynäs IF:ään. Lauritzen voitti joukkueen sisäisen tehotilaston lukemalla +10. Yhteensä hänen ensimmäinen kokonainen Elitserien-kautensa toi 48 runkosarja- ja neljässä playoff-ottelussa tehot 5+13=18. Kaudella 2009–2010 Lauritzen teki runkosarjassa 25 tehopistettä ja jakoi kevään 2010 pudotuspeleissä kolmella syöttöpisteellään Brynäsin sisäisen pistepörssin voiton kolmen muun pelaajan kanssa. Maaliskuussa 2010 hän teki kaksivuotisen jatkosopimuksen joukkueen kanssa.


title: Sebastian Lauritzen

text: Lauritzen teki kaudella 2010–2011 Elitserienin yhden kauden piste-ennätyksensä tehoilla 8+27=35, joilla hän oli Brynäsin paras syöttäjä ja toiseksi paras pistemies Andreas Dackellin jälkeen. Kausi 2011–2012 Lauritzenilla päättyi 40 ottelun jälkeen runkosarjaan loukkaantumisen vuoksi. Hän voitti kuitenkin kauden päätteeksi Ruotsin-mestaruuden. Toukokuussa 2012 Lauritzen teki taas kaksivuotisen jatkosopimuksen Brynäsin kanssa. Kausi 2013–2014 hänellä jäi rikkonaiseksi loukkaantumisen vuoksi. Kaudeksi 2014–2015 Lauritzen siirtyi vuoden mittaisella sopimuksella SHL:n (ent. Elitserien) nousijajoukkue Djurgårdens IF:n riveihin. Hänen runkosarjansa jäi kuitenkin taas vain 27 ottelun mittaiseksi loukkantumisten vuoksi.


title: Sebastian Lauritzen

text: Syyskuussa 2015 Lauritzen siirtyi kauden 2015–2016 kattaneella sopimuksella SM-liigajoukkue Kalevan Pallon riveihin. Lokakuussa 2015 hän loukkasi polvensa kaaduttuaan Ilveksen Markus Jokisen taklauksesta ja joutui pariksi viikoksi sivuun. Jokinen sai tilanteesta kahden minuutin rangaistuksen kampituksesta. Lauritzen ei näin ollen päässyt pelaamaan KalPassa otteluakaan Mestarien liigassa. Hän teki 41 runkosarjaottelussa tehot 5+6=11. Lauritzenin otteita ulkomaalaisvahvistuksena myös kritisoitiin ajoittain, mutta hänen tehokkuutensa lisääntyi kevätkaudella ja Lauritzen oli ensimmäisellä pudotuspelikierroksella kahdella osumallaan KalPan paras maalintekijä. Hän teki 12. maaliskuuta 2016 Pelicansia vastaan pelatun ottelusarjan ensimmäisen ottelun voittomaalin ylivoimalla jatkoajalla ajassa 65.01. Jari Pulliainen valitsi Lauritzenin ottelun Alumnien tähtien ykköstähdeksi. Pelicans kuitenkin voitti koko ottelusarjan voitoin 2–1 ja eteni puolivälieriin.


title: Sebastian Lauritzen

text: Kaudeksi 2016–2017 Lauritzen palasi kaksivuotisella sopimuksella Timrå IK:hon pelaamaan Allsvenskania.


title: Sebastian Lauritzen

text: Lauritzen joutui lopettamaan uransa vuonna 2017 saatuaan aivotärähdyksen harjoituksissa oman joukkueen pelaajan taklauksesta.


title: Sebastian Lauritzen

text: Lauritzen pelasi Ruotsin A-maajoukkueessa kuusi ottelua.


title: Niko Mikkola

text: Niko Mikkola voi tarkoittaa seuraavia henkilöitä:


title: Sergej Milinković-Savić

text: Sergej Milinković-Savić (, s. 27. helmikuuta 1995 Lleida, Espanja) on syntynyt serbialainen jalkapalloilija, joka edustaa Italian Serie A:ssa pelaavaa SS Laziota. Pelipaikaltaan oikeajalkainen Milinković-Savić on keskikenttäpelaaja.


title: Sergej Milinković-Savić

text: Milinković-Savić aloitti uransa Serbian superliigan FK Vojvodinassa, jossa hän pelasi kaudella 2013–2014 13 ottelua tehden kolme maalia ja voittaen Serbian cupin. Heinäkuussa 2014 hän siirtyi Belgian Jupiler Pro Leaguen KRC Genkiin, jossa hän pelasi 24 ottelua tehden viisi maalia.


title: Sergej Milinković-Savić

text: Elokuussa 2015 Milinković-Savić siirtyi Italian Serie A:n SS Lazioon. Hän teki debyyttinsä Serie A:ssa samassa kuussa Bologna FC:tä vastaan.


title: Sergej Milinković-Savić

text: Milinković-Savić on edustanut Serbiaa monissa eri nuorten maajoukkueissa. Vuonna 2013 hän voitti alle 19-vuotiaiden kanssa ikäluokan EM-kultaa. Milinković-Savić oli mukana voittamassa myös alle 20-vuotiaiden maailmanmestaruutta vuonna 2015 pelaten turnauksessa kuudessa ottelussa onnistuen maalinteossa kerran. Hänet valittiin turnauksen kolmanneksi parhaaksi pelaajaksi ja palkittiin Bronze Shoella. Aikuisten maajoukkuetasolla Milinković-Savić voi edustaa joko Serbiaa, synnyinmaataan Espanjaa tai Bosniaa ja Hertsegovinaa, jossa hänen isänsä on syntynyt.


title: Sergej Milinković-Savić

text: Milinković-Savić syntyi Espanjassa, jossa hänen isänsä, bosniahertsegovinalaissyntyinen Nikola Milinković pelasi tuolloin jalkapalloa. Myös Milinković-Savićin pikkuveli, Vanja Milinković-Savić on ammattilaisjalkapalloilija, pelipaikaltaan maalivahti, ja alle 20-vuotiaiden maailmanmestari.


title: Sergej Milinković-Savić

text: FK Vojvodina


title: Sergej Milinković-Savić

text: Serbia


title: Kieran Read

text: Kieran Read (s. 26. lokakuuta 1985 Papakura) on uusiseelantilainen rugby union -pelaaja, joka edustaa ITM Cup -seura Canterburyä ja Super Rugby -seura Crusadersia. 193 senttimetriä pitkä ja 111 kilogrammaa painava Read kuuluu myös Uuden-Seelannin rugby union -maajoukkueeseen. Pelipaikaltaan hän on pelaaja 8 tai flänkkeri.


title: Kieran Read

text: Read on edustanut kotimaansa ITM Cupin Canterbury Rugby Football Unionia vuodesta 2006 lähtien. Hän on voittanut seuran kanssa ITM Cupin kuudesti peräkkäin vuosina 2008-2013. Kansainvälisen Super Rugby -sarjan uusiseelantilaiseen Crusaders-joukkueeseen Read on kuulunut vuodesta 2007 lähtien. Hän voitti mestaruuden vuonna 2008.


title: Kieran Read

text: Uuden-Seelannin rugby union -maajoukkueessa Read debytoi marraskuussa 2008 Skotlantia vastaan. Hän oli mukana voittamassa vuosien 2011 ja 2015 maailmanmestaruuksia.


title: Kieran Read

text: Loppuvuodesta 2013 Read valittiin vuoden parhaaksi rugby union -pelaajaksi maailmassa.


title: Mantas Kalnietis

text: Mantas Kalnietis (s. 6. syyskuuta 1986 Kaunas, Liettuan SNT, Neuvostoliitto) on liettualainen koripalloilija.


title: Mantas Kalnietis

text: Pelintekijänä pelaava Kalnietis on voittanut muun muassa Eurocupin vuonna 2013, neljä Baltian liigan mestaruutta ja neljä Liettuan mestaruutta.


title: Mantas Kalnietis

text: Liettuan maajoukkueessa Kalnietis on voittanut pronssia vuoden 2010 MM-kilpailuista ja EM-hopeaa Sloveniasta 2013 sekä vuonna 2015. Kesäolympialaisissa hän sijoittui Liettuan joukkueessa kahdeksanneksi Lontoossa 2012.


title: Zsh

text: Zsh (Z shell) on POSIX-yhteensopiva komentotulkki. Alkuperäinen kehittäjä on Paul Falstad.


title: Jyrki Iivonen

text: Jyrki Kalervo Iivonen (s. 21. heinäkuuta 1950 Karstula) on suomalainen valtiotieteen tohtori, dosentti ja ulkopolitiikan tutkija.


title: Jyrki Iivonen

text: Iivonen väitteli valtiotieteen tohtoriksi 1990. Hän on toiminut Tampereen yliopiston valtio-opin dosenttina vuodesta 1991 alkaen ja Helsingin yliopiston yleisen valtio-opin (kansainvälinen politiikka) dosenttina vuodesta 1996 alkaen.


title: Jyrki Iivonen

text: Iivonen oli 1980-luvulla ja 1990-luvun alussa tutkijana Tampereen yliopiston politiikan tutkimuksen laitoksella ja Ulkopoliittisessa instituutissa. Hän työskenteli vuodesta 1994 alkaen eri tehtävissä ulkoasiainhallinnossa ja puolustusministeriössä. Iivonen toimi viimeksi ennen eläkkeelle jäämistään puolustusministeriön viestintäjohtajana vuosina 2002–2013.


title: Jyrki Iivonen

text: Iivonen kirjoitti ylioppilaaksi 1969 ja valmistui yhteiskuntatieteiden kandidaatiksi 1973 sekä yhteiskuntatieteiden lisensiaatiksi 1982 Tampereen yliopistossa. Valtiotieteen tohtoriksi hän väitteli 1990 Helsingin yliopistossa ja suoritti 1986 tutkimustyötä Lontoon yliopistossa.


title: Jyrki Iivonen

text: Työuransa Iivonen aloitti Tampereen yliopiston tutkijana 1973–1975, vuodet 1979–1982 hän toimi viransijaisena assistenttina ja 1982 viransijaisena lehtorina. Tampereen yliopiston viransijaisena apulaisprofessorina hän työskenteli 1983 ja valtio-opin dosenttina vuodesta 1991 lähtien. Tilastokeskuksen yliaktuaarina Iivonen oli 1975–1978, Suomen akatemian tutkijana 1984–1986 ja Ulkopoliittisen instituutin erikoistutkijana 1987–1994. Puolustusministeriön väliaikaisena neuvottelevana virkamiehenä hän työskenteli 1994–1996 ja siirtyi sitten vuosiksi 1996–2000 Suomen suurlähetystöön Washingtoniin poliittisista ja sotilasasioista vastaavaksi ministerineuvokseksi. Yhdysvalloista hän palasi Suomeen toimiakseen puolustusministeriön neuvottelevana virkamiehenä 2000–2001 ja siirtyi sitten puolustusministeriön viestintäjohtajaksi vuosiksi 2002–2013.


title: Jyrki Iivonen

text: Päätyönsä ohella Iivonen on toiminut kolumnistina Turun Sanomissa 1986–1996, Ruotuväki-lehdessä 1996–1998, Pohjalaisessa 2006–2014 ja Kalevassa 2013–2016. Päätoimittajana hän on ollut Ulkopolitiikka-lehdessä 1990–1994 ja Maanpuolustus-lehdessä 2007–2013.


title: Renaldas Seibutis

text: Renaldas Seibutis (s. 23. heinäkuuta 1985 Šventoji, Liettuan SNT, Neuvostoliitto) on liettualainen koripalloilija.


title: Renaldas Seibutis

text: Heittävänä takamiehenä pelaava Seibutis on pelannut urallaan kotimaansa lisäksi muun muassa Kreikassa ja Turkissa.


title: Renaldas Seibutis

text: Liettuan maajoukkueessa Seibutis on voittanut pronssia vuoden 2010 MM-kilpailuista ja EM-hopeaa Sloveniasta 2013 sekä vuoden 2015 kilpailuista. Kesäolympialaisissa hän sijoittui Liettuan joukkueessa kahdeksanneksi Lontoossa 2012.


title: M-Plast

text: M-Plast Oy on suomalainen eristelevyjen valmistaja. Yritys on perustettu Kaavilla vuonna 1983. M-Plastin päätuote on suulakepuristettu XPS-eristelevy. Yrityksen markkinaosuus kotimaassa on reilut 10 prosenttia. Tuotteiden päämarkkina-alue on Suomen lisäksi Ruotsi ja Pohjois-Norja. Suomessa myynti painottuu Savon ohella Jyväskylän seudulle.


title: M-Plast

text:
Kaavin tehdas valmistaa eristelevyjä kolmessa vuorossa viitenä päivänä viikossa. Yritys työllistää 16 ihmistä (2015). Vuonna 2014 M-Plast Oy:n liikevaihto oli reilut kuusi miljoonaa euroa.
M-Plast Oy:n päätuote on XPS-eristelevy. Se on umpisoluinen suulakepuristettu lämmöneristyslevy, joka säilyttää puristuslujuutensa, lämmöneristävyytensä ja kosteustekniset ominaisuutensa vaativissa olosuhteissa.
Tuotetta valmistetaan suorareunaisena (levykoko 600 × 2400) tai puolipontattuna (585 × 2385).


title: M-Plast

text:
Eristelevyn käyttökohteita ovat kuormityskestävyyttä vaativat talonrakennuskohteet, anturat,
sokkelit, alapohjat, seinät, maanpaineseinät, katot, käännetyt katot, pihat,
putkikaivannot sekä liikenne- ja parkkialueet. Levyt asennetaan tasaiselle alustalle. Ne kiinnitetään mekaanisesti tai liimausmenetelmällä. Mikäli pinnoitusta tai rappausta käytetään, levy karhennetaan tarttuvuuden lisäämiseksi. Pinnoitusaineiden käytössä noudatetaan ainevalmistajan ohjeita. Yrityksen pääomistaja on Tapio Jussila. Kyösti Hakkarainen, Henrikki Jussila ja Johannes Jussila ovat yrityksessä vähemmistöosakkaina. Kesällä 2015 uutisoitiin, että norjalainen solumuovivalmistaja Jackon Group tulee jatkossa olemaan mukana M-Plast Oy:n toiminnassa.


title: M-Plast

text: Jackon Group on Pohjoismaiden suurin solumuovivalmistaja. Vuonna 2014 Jackon AS:n liikevaihto oli 241 miljoonaa euroa. Yrityksellä on 12 tehdasta Pohjoismaissa ja kolme muualla Euroopassa. Työntekijöitä yrityksellä on kaikkiaan yli 700. Kaavilaisen M-Plastin kanssa solmittavan yrityskaupan arvioidaan lisäävän yhteistyötä muun muassa tuotekehityksessä ja raaka-ainehankinnoissa sekä liiketoimissa Pohjoismaisilla markkinoilla. Myös tuotevalikoiman laajeneminen on mahdollista.


title: Roope Elimäki

text: Roope Elimäki (s. 18. kesäkuuta 1993 Luumäki) on suomalainen jääkiekkoilija, joka pelaa SM-liigajoukkue Pelicansissa. Hän on pelipaikaltaan keskushyökkääjä, mutta osaa pelata myös laidassa.


title: Roope Elimäki

text: Elimäki on Valkealan Kiekon kasvatti. Hän siirtyi 15-vuotiaana KooKoohon kaudeksi 2008–2009, jolloin Elimäki toimi seuran C-nuorten kapteenina. Hän voitti C-nuorten I-divisioonan runkosarjassa KooKoon sisäisen piste-, maali- ja syöttöpörssin tehoilla 22+30=52. SM-karsinnoissa Elimäki oli joukkueen paras syöttäjä ja jakoi sisäisen pistepörssin voiton Jussimatti Jaskarin kanssa tehoilla 2+8=10. Kaudeksi 2009–2010 hän siirtyi Kiekkoreippaan B-nuoriin ja kaudella 2010–2011 Elimäen ura jatkui Pelicansissa. Kaudella 2011–2012 hän nousi seuran A-nuorten varakapteeniksi ja kaudella 2012–2013 kapteeniksi. Elimäki oli jälkimmäisellä kaudella Pelicansin paras pistemies, maalintekijä ja syöttäjä tehoilla 21+28=49, joilla hän sijoittui koko A-nuorten SM-liigan pistepörssissä neljänneksi. Elimäki voitti myös joukkueensa sisäisen tehotilaston lukemalla +13.


title: Roope Elimäki

text: Kesäkuussa 2013 Elimäki solmi juniorisopimuksen Pelicansin SM-liigajoukkueen kanssa. Hän pelasi joukkueessa harjoitusotteluita, mutta ei kuitenkaan tehnyt kaudella 2013–2014 vielä liigadebyyttiään. Elimäki debytoi kuitenkin miesten peleissä pelattuaan viisi ottelua lainalla Mestis-joukkue Heinolan Peliitoissa tehopistein 1+1=2. Kaudeksi 2014–2015 hän siirtyi joukkueeseen vuoden mittaisella Mestis-sopimuksella. Elimäen tulokaskausi siellä toi 43 runkosarjaottelussa tehot 12+11=23. Hän oli Peliittojen kolmanneksi paras maalintekijä ja voitti joukkueen sisäisen tehotilaston lukemalla +1.


title: Roope Elimäki

text: Kesällä 2015 Elimäki harjoitteli Peliittojen ohella myös Pelicansin SM-liigajoukkueen mukana. Hänet nostettiin uransa ensimmäiseen liigaotteluun jo runkosarjan 2015–2016 avauskierroksella 11. syyskuuta 2015 vieraissa Hämeenlinnan Pallokerhoa vastaan. Elimäki sai ottelussa jääaikaa 7.19 minuuttia. Liigauransa avausmaalin hän teki 2. joulukuuta 2015 vieraissa Espoo Bluesia vastaan. Elimäki pelasi SM-liigassa kauden aikana kaikkiaan 14 runkosarjaottelua tehopistein 1+1=2. Elimäki pelasi suurimman osan kaudestaan kuitenkin Peliitoissa, joiden paras pistemies ja syöttäjä hän oli tehoilla 8+20=28.


title: Roope Elimäki

text: Huhtikuussa 2016 Elimäki teki 1+1-vuotisen SM-liigasopimuksen Pelicansin kanssa. Kausi 2016–2017 oli hänelle varsinainen tulokaskausi SM-liigassa, joka toi Elimäelle 49 runkosarja- ja kahdessa playoff-ottelussa tehot 7+4=11. Huhtikuussa 2017 Pelicans käytti hänen sopimuksessaan olleen option ja teki vuoden mittaisen jatkosopimuksen Elimäen kanssa. Tammikuussa 2018 hän teki joukkueen kanssa taas vuoden mittaisen jatkosopimuksen.


title: Tom Sawyerin seikkailut (vuoden 1938 elokuva)

text: Tom Sawyerin seikkailut ("The Adventures of Tom Sawyer") on Norman Taurogin ohjaama koko perheen seikkailuelokuva vuodelta 1938. Se on ensimmäinen Mark Twainin klassikkoromaanista tehty värielokuva (Technicolor). Aiemmin romaani oli filmatisoitu mykkäelokuvina 1907 ja 1917 sekä äänielokuvana 1930 (ohj. John Cromwell).


text: Elokuvan ohjaajaksi kiinnitettiin alun perin H.C. Potter, mutta hänet erotettiin jo alkuvaiheessa. George Cukor ohjasi sitten joitakin kohtauksia mutta kieltäytyi jatkosta, jolloin ohjaajaksi otettiin Norman Taurog.


text: Tuottaja David O. Selznick järjesti Tomin roolin esittäjän etsimiseksi valtakunnallisen etsintäkampanjan, samanlaisen kuin pari vuotta aiemmin Scarlett O’Haran näyttelijän etsinnässä elokuvaan "Tuulen viemää". Tom Sawyerin roolin sai 25 000 hakijan joukosta bronxilaisen palomiehen poika Tommy Kelly, jonka merkittävimmäksi rooliksi tämä elokuva jäi. Kelly suoritti myöhemmin tohtorintutkinnon ja teki elämänuransa kansainvälisissä järjestöissä, muun muassa Yhdistyneiden kansakuntien elintarvike- ja maatalousjärjestössä (FAO).


text: Kellyn roolityötä kehuttiin, ja William Cameron Menzies sai lavastuksestaan Oscar-ehdokkuuden, mutta elokuva ei ansainnut tuotantokustannuksiaan takaisin vaan jäi 300 000 dollaria tappiolle.


title: Irma Vienola-Lindfors

text: Irma Vienola-Lindfors (7. toukokuuta 1930 Joensuu – 19. syyskuuta 2007 Helsinki) oli suomalainen balettitanssija, balettipedagogi ja tanssikriitikko.


title: Irma Vienola-Lindfors

text: Vieno-Lindfors aloitti Maggie Gripenbergin modernin tanssin oppilaana mutta siirtyi sitten klassiseen balettiin. Hän sai 1950 kiinnityksen oopperan balettikuoroon ja tanssi solistitanssijana 1954–1958. Hän oli jäsenenä monissa 1950-luvun elokuvissa esiintyneessä oopperan tanssiryhmässä.


title: Irma Vienola-Lindfors

text: Oma tanssijanura päättyi, kun hän solmi avioliiton arkkitehti Teuvo Lindforsin kanssa ja perusti perheen. Hän kuitenkin jatkoi 1959–1966 opettajana kahdessa balettikoulussa. Hän toimi vapaana tanssikriitikkona ja -kirjoittajana 1959–1973 ja Helsingin Sanomissa vuodesta 1974 eläkkeelle jäämiseen saakka.


title: Irma Vienola-Lindfors

text: Vienola-Lindfors oli yksi Kansantanssi- ja musiikkiryhmä Katrillin perustajista.


title: Irma Vienola-Lindfors

text: Koreografi Tiina Lindfors on hänen tyttärensä.


title: Vanja Milinković-Savić

text: Vanja Milinković-Savić (, s. 20. helmikuuta 1997 Ourense, Espanja) on Espanjassa syntynyt serbialainen jalkapallomaalivahti, joka edustaa Englannin valioliigassa pelaavaa Manchester Unitedia. Oikeajalkainen Milinković-Savić pelaa pääosin seuran nuorten joukkueessa.


title: Vanja Milinković-Savić

text: Milinković-Savić on FK Vojvodinan kasvatti. Hän siirtyi seurasta Englannin valioliigan Manchester Unitediin heinäkuussa 2014. Hänet lähetettiin kuitenkin seuraavana päivänä lainasopimuksella takaisin vanhaan seuraansa. Kaudella 2014–2015 Milinković-Savić pelasi Serbian superliigassa 17 ottelua. Kesäkuussa 2015 hän palasi takaisin manchesterilaisseuraan.


title: Vanja Milinković-Savić

text: Milinković-Savić on edustanut Serbiaa monissa eri nuorten maajoukkueissa. Vuonna 2014 hän toimi alle 19-vuotiaissa Predrag Rajkovićin varamaalivahtina ikäluokan EM-kilpailuissa, joissa Serbia selvisi välieriin. Myös vuoden 2015 alle 20-vuotiaiden MM-kilpailuissa, joissa Serbia saavutti kultaa, Milinković-Savić toimi Rajkovićin varamaalivahtina. Milinković-Savić voi edustaa aikuisten maajoukkuetasolla joko Serbiaa, synnyinmaataan Espanjaa tai isänsä synnyinmaata Bosniaa ja Hertsegovinaa.


title: Vanja Milinković-Savić

text: Milinković-Savić syntyi Espanjassa, jossa hänen isänsä, bosniahertsegovinalaissyntyinen Nikola Milinković pelasi tuolloin jalkapalloa. Myös Milinković-Savićin isoveli, Sergej Milinković-Savić on ammattilaisjalkapalloilija, joka edustaa italialaista SS Laziota ja on myös alle 20-vuotiaiden maailmanmestari.


title: Vanja Milinković-Savić

text: Serbia


title: RN Ariete

text: RN Ariete () oli Italian kuninkaallisen laivaston vuonna 1942 valmistunut Ariete-luokan torpedovene.


title: RN Ariete

text: Alus tilattiin Genovasta Ansaldolta. Sen köli laskettiin 15. heinäkuuta 1942 ja alus laskettiin vesille 6. maaliskuuta 1943. Alus liitettiin laivastoon vielä samana vuonna 5. elokuuta.


title: RN Ariete

text: Alus luovutettiin 30. huhtikuuta 1949 sotakorvauksena Jugoslavialle, joka liitti sen laivastoonsa nimellä "Dumitor". Alus poistettiin palveluksesta 1963.


title: Voitolla yöhön

text: Voitolla yöhön voi tarkoittaa seuraavia asioita:


title: Voitolla yöhön (televisiosarja)

text: Voitolla yöhön on syksyllä 2015 MTV3-kanavalla esitetty viihdeohjelma, jossa seitsemän suomalaista julkisuuden henkilöä harjoittelivat viikoittain uuden taitoa ja lahjakkuutta vaativan lajin. Valmentajina toimivat lajien ammattilaiset.


title: Voitolla yöhön (televisiosarja)

text: Ohjelmassa kilpailivat Jukka Rasila, Juuso Mäkilähde, Viivi Pumpanen, Susanna Koski, Petri Nygård, Elina Kottonen sekä Aki Linnanahde. Ohjelman juonsi Mikko Leppilampi.


title: Voitolla yöhön (televisiosarja)

text: Kukaan kilpailijoista ei pudonnut kilpailusta ohjelman edetessä, vaan he kerryttivät viikko viikolta pistesaldoaan, jotka määräytyivät saatujen katsojaäänten perusteella. Kilpailun voittaa eniten pisteitä saanut kilpailija. Kilpailijat keräävät samalla myös rahaa valitsemalleen hyväntekeväisyyskohteelle. Ohjelman voitti Viivi Pumpanen, joka lahjoitti voittopottinsa Helsingin eläinsuojeluyhdistykselle.


title: Voitolla yöhön (televisiosarja)

text: Ohjelma perustuu "I can do that" -nimiseen formaattiin.


title: Voitolla yöhön (televisiosarja)

text: Ensimmäisessä jaksossa kaikille seitsemälle kilpailijalle jaettiin ensimmäiset tehtävät, jotka he esittivät toisessa jaksossa. Kilpailijat suorittivat tehtävät pareittain, paitsi ilman paria jäänyt kilpailija, joka sai tietää tehtävänsä niin sanotussa salahuoneessa.


title: Voitolla yöhön (televisiosarja)

text: Seitsemännessä jaksossa siihen mennessä eniten pisteitä kerännyt Juuso Mäkilähde pääsi suoraan finaaliin. Kahdeksannessa jaksossa tasapisteissä olleista Jukka Rasilasta ja Viivi Pumpasesta Rasila eteni suoraan finaaliin, sillä hänellä oli Pumpasta enemmän tehtävistä ansaittuja täysiä pisteitä.


title: Voitolla yöhön (televisiosarja)

text: Jakson 9 semifinaalissa loput kilpailijat (Susanna Koski, Elina Kottonen, Aki Linnanahde, Petri Nygård, Viivi Pumpanen) kilpailivat yksin omissa soolotehtävissään. Viivi Pumpanen sai semifinaalissa eniten pisteitä ja hän eteni kolmantena finaaliin.


title: Voitolla yöhön (televisiosarja)

text:
Finaalissa kilpailijat esittävät kaksi esitystä: yhden aiemmin esittämänsä lajin sekä yhden jonkun toisen kilpailijan esittämän lajin.
Kauden päätteeksi esitetyssä Unicef-erikoisjaksossa kilpailijat esittivät valikoituja esityksiä kauden ajalta. Jaksossa esiintyivät myös muun muassa Noora Karma, Waltteri Torikka, Suvi Teräsniska ja Cheek.


title: Voitolla yöhön (televisiosarja)

text: Kilpailijoita voi äänestää MTV3-kanavan verkkosivuilla tapahtuvassa yleisöäänestyksessä. Eniten ääniä saanut esitys saa neljä pistettä, toiseksi eniten ääniä saanut kolme pistettä ja niin edelleen.


title: Voitolla yöhön (televisiosarja)

text: Yhdeksännen jakson semifinaalissa kilpailijoiden pisteet nollattiin, jolloin eniten pisteitä saanut kilpailija pääsi finaaliin. Viivi Pumpanen sai semifinalisteista eniten pisteitä ja hän pääsi kolmantena finaaliin.


title: Voitolla yöhön (televisiosarja)

text: Pumpasen lisäksi finaalissa kilpailivat Juuso Mäkilähde ja Jukka Rasila. Finaalin yleisöäänesyksen voitti Viivi, joka sai voiton myötä 20 000 euroa lahjoitettavaksi valitsemalleen hyväntekeväisyyskohteelle, Helsingin eläinsuojeluyhdistykselle.


title: Lost in Space

text: Lost in Space voi tarkoittaa ainakin seuraavia:


Le avventure straordinarissime di Saturnino Farandola (”Saturnino Farandolan ihmeelliset seikkailut”) on vuonna 1913 valmistunut italialainen mykkäelokuva. Tieteisfiktion aineksia sisältävä seikkailuelokuva perustuu Albert Robidan romaaniin. Sen pääosaa Saturnino Farandolaa esittää Marcel Fabre, joka on myös ohjannut elokuvan Luigi Maggin avustuksella.


title: Le avventure straordinarissime di Saturnino Farandola

text: Vanhempiensa laivan upottua pikku Saturnino ajelehtii saarelle, jossa apinat kasvattavat hänet aikuiseksi. La bella Leocadia -laivan kapteeni ottaa Saturninon mukaansa ja merimiesten joukossa hän oppii ihmisten tavoille. Merirosvot tappavat kapteenin ja Saturnino ottaa laivan komentoonsa. Purjehtiessaan ympäri maailmaa Saturnino rakastuu Mysora-nimiseen sukeltajanaiseen, joka joutuu valaan nielaisemaksi. Melbournen akvaarion johtaja professori Croknuff saa valaan kiinni ja löytää Mysoran, mutta haluaa pitää tämän vankinaan. Saturnino hyökkää apinaystäviensä kanssa akvaarioon ja vapauttaa Mysoran.


text: Myöhemmin Saturnino kuulee Siamin kuninkaalta varastetusta valkoisesta norsusta, josta on tarjottu runsas palkkio. Mysoran ja merimiestensä kanssa hän matkustaa Siamiin, jossa he monien seikkailujen jälkeen löytävät norsun ja palauttavat sen omistajalleen. Seikkailtuaan ensin villieläinten ja ihmissyöjien parissa Niilin lähteillä Saturnino päätyy Amerikkaan, jossa hän joutuu intiaanien vangiksi. Myöhemmin Saturninosta tulee sisällissotaa käyvän Pohjois-Milliganin armeijan päällikkö. Kloroformipommien ja paineimurin avulla käytävä sota päättyy suureen ilmataisteluun, jossa Saturnino lyö Etelä-Milliganin joukkoja johtavan Fileas-Foggin ja pelastaa Mysoran. Lopussa Saturnino ystävineen palaa apinasaarelle.


text: "Le avventure straordinarissime di Saturnino Farandola" perustuu myös kirjankuvittajana tunnetun ranskalaisen Albert Robidan seikkailuromaaniin "Voyages très extraordinaires de Saturnin Farandoul dans les 5 ou 6 parties du monde et dans tous les pays connus et même inconnus de M. Jules Verne" (”Saturnin Farandoulin erittäin ihmeelliset matkat viidessä tai kuudessa maanosassa ja kaikissa herra Jules Vernen tuntemissa ja jopa hänelle tuntemattomissa maissa”, 1879–1880). Torinolaisen Ambrosio Filmin tuottaman elokuvan on Luigi Maggin avustuksella ohjannut Marcel Fabre, joka esittää myös pääroolia.


text: Espanjalaissyntyinen Fabre, oikealta nimeltään Marcel Fernández Peréz, oli työskennellyt sirkuksessa ja ranskalaisissa komediaelokuvissa, kunnes vuonna 1911 hän siirtyi Ambrosiolle, jolle hän teki André Deedin Cretinetti-hahmon kanssa kilpailleen Robinet-komediasarjan. Vuonna 1913 Fabre ohjasi myös eräitä Fricot-komedioita ja vuonna 1914 futuristishenkisen "Amor pedestren". Elokuvan naispääosaa esittävä Nilde Baracchi oli toisinaan näytellyt Fabren Robinet-hahmon naispuolista vastinetta Robinettea.


text: Elokuva jakautui alun perin neljään osaan:


text: Jules Verne -henkinen "Saturnino Farandola" on yksi harvoista italialaisista mykkäelokuvista, jotka tavanomaisten seikkailu- ja komedia-ainesten lisäksi sisältävät fantasia- ja tieteiselokuvan piirteitä. Robidan tulevaisuuskuvassa tekniset keksinnöt ovat osa ihmisten arkea, ja Saturnino Farandola on esimerkki nykyaikaisesta ihmisestä, joka käyttää niitä hyväkseen maailmaa ja luontoa valloittaessaan. Elokuvan kuvamaailma sukelluskohtauksineen ja ilmapallotaisteluineen on paljon velkaa trikkielokuvan pioneerille Georges Mélièsille, joka myös käytti hyväkseen Vernen ja Robidan kuvastoa. Monet elokuvan aineksista, kuten villieläinten kasvattama lapsi ja valaan vatsaan joutuva ihminen ovat tietenkin paljon vanhempaa perua.


text: "Saturnino Farandolan" ensiesitys oli joulukuussa 1913, mutta se sai sensuurin hyväksynnän vasta seuraavan vuoden puolella. Elokuva oli suuri yleisömenestys, ja sen kuvaus, lavastus ja näyttelijäsuoritukset saivat kiitosta myös kriitikoilta. Nykyään Marcel Fabren teosta pidetään yhtenä parhaista mykkäelokuvan kaudella Italiassa tehdyistä fantasiaelokuvista. Lapsenomaisella mielikuvituksellaan se vetoaa myös nykykatsojaan. Robidan, Mélièsin ja Fabren vuorovaikutusta tutkineen Antonio Costan mukaan elokuvan viehätys perustuu paljolti sirkusmaiseen aitojen ja lavastettujen elementtien yhdistämiseen. Samalla se toimii eräänlaisena kunnianosoituksena alalta tuolloin jo vetäytyneen Mélièsin tyylille, josta teknologian ja elokuvakielen kehitys teki pian vanhanaikaisen.


text: "Le avventure straordinarissime di Saturnino Farandola" on restauroitu Italian elokuva-arkistossa vuonna 2001. Restaurointi perustuu elokuvan myöhemmin leikattuun ”tiivistettyyn” versioon. Alkuperäisestä 3 660 metrin kokonaispituudesta on säilynyt 1 612 metriä.


text: Elokuvaa on esitetty ranskalais-saksalaisella Arte-televisiokanavalla, mutta siitä ei ole olemassa virallista DVD-julkaisua.


title: Pedro Chirivella

text: Pedro Chirivella Burgos (s. 23. toukokuuta 1997 Valencia) on espanjalainen jalkapalloilija, joka edustaa Englannin valioliigassa pelaavaa Liverpool FC:tä. Pelipaikaltaan oikeajalkainen Chirivella on keskikenttäpelaaja.


title: Pedro Chirivella

text: Chirivella siirtyi vuonna 2013 kotikaupunkinsa Valencia CF:stä englantilaisen Liverpool FC:n juniorijoukkueeseen. Seuran edustusjoukkueessa hän debytoi syyskuussa 2015, kun hän tuli vaihdosta kentälle Eurooppa-liigan ottelussa Girondins de Bordeaux’ta vastaan.


title: Pedro Chirivella

text: Chirivella pelasi vuosina 2013–2014 Espanjan alle 17-vuotiaiden maajoukkueessa 12 ottelua tehden kaksi maalia.


title: Gilbert Diendéré

text: Gilbert Diendéré (s. 1960 ?) on burkinalainen upseeri. Hän toimi Burkina Fason väliaikaisena valtionpäämiehenä 17. -23. syyskuuta 2015.


title: Gilbert Diendéré

text: Diendéré johti "Kansallisen demokratianeuvoston" nimeä kantavaa sotilasjunttaa, joka kaappasi vallan Burkina Fasossa 17. syyskuuta 2005 ja syrjäytti presidentti Michel Kafandon. Diendéré tunnetaan vuonna 2014 syrjäytetyn presidentti Blaise Compaorén kannattajana.


title: Gilbert Diendéré

text: Vuonna 1987 oli Burkina Fasossa vallankaappaus, joka johti Blaise Compaorén pitkään valtakauteen. Vallankaappauksen yhteydessä surmattiin maan presidentti Thomas Sankara. Diendérén on väitetty olleen keskeisenä tekijänä vallankaappauksessa. Vuodesta 1987 hänet tunnettiin Blaise Compaorén uskollisena tukijana ja hän palveli eliittirykmentin komentajana. Vuonna 2014 Michel Kafandon väliaikaishallitus erotti hänet tehtävistään.


title: Gilbert Diendéré

text: Diendéré on tyrmännyt huhut, joiden mukaan 2014 syrjäytetty Compaoré olisi ollut kaappauksen taustavaikuttaja. Vakituinen armeija ei hyväksynyt Diendérén johtaman presidentin turvakaartin tekemää vallankaappausta eikä myöskään Länsi- Afrikan talousyhteisö ECOWAS. Neuvottelujen jälkeen Diendéré erosi tehtävistään 23. syyskuuta 2015 ja totesi kaappauksen olleen ajan ja resurssien tuhlausta.


title: Gilbert Diendéré

text: Kaappauksen kuivuttua kokoon Burkina Fason hallitus jäädytti Diendérén ja muiden siihen osallistuneiden pankkitilit. Diendéré katsoi viisaammaksi siirtyä Vatikaanin suurlähetystön suojiin. Saatuaan vakuutuksen henkensä säästymisestä hän antautui hallitukselle. 1. lokakuuta 2015.


title: Gilbert Diendéré

text: Lokakuun 2015 kaappaukseen osallistuneet joutuvat oikeudessa vastaamaan syytteisiin. Diendéré joutuu vastaamaan kysymyksiin osuudestaan tapahtumiin, jotka johtivat maan entisen presidentin, Thomas Sankaran kuolemaan.


title: Hervannan metsäsurma

text: Hervannan metsäsurma on Tampereen Hervannassa 5. syyskuuta 2011 tapahtunut selvittämätön henkirikos, jossa surmattiin 42-vuotias kiinalaisnainen. Hänen kimppuunsa käytiin metsäpolulla noin kello 12.50 hänen ollessaan palaamassa ruokatunnilta työpaikalleen. Ensiavusta huolimatta nainen kuoli vammoihinsa. Rikoksella ei ole lainkaan silminnäkijöitä, vaikka se tapahtui keskellä päivää melko vilkkaalla alueella.


title: Hervannan metsäsurma

text: 42-vuotias kiinalaisnainen Yuqing Yin työskenteli Nokian yrityksessä Hermian tiedepuistossa. Maanantaina 5. syyskuuta 2011 noin kello 11.50 hän lähti ruokatunnille kotiinsa, jonne oli oikopolkua pitkin 700 metrin matka. Naisen ollessa matkalla takaisin hänen päälleen hyökättiin noin kello 12.50, kun matkaa oli jäljellä enää 130 metriä. Uhri löytyi kevyen liikenteen väylältä, joka lähtee Visiokadun päästä kohti Näyttelijänkatua. Surmaajasta ei saatu lainkaan silminnäkijähavaintoja, vaikka ensimmäiset auttajat olivat nopeasti paikalla heidän kuultuaan englanninkielisiä avunhuutoja. Rikos myös tapahtui melko vilkkaalla väylällä, minkä lisäksi lähistöllä on pientaloja, toimistorakennus ja koirapuisto. Itse surmapaikka on kuitenkin kävelytien ainoa kohta, johon ei ole suoraa näköyhteyttä.


title: Hervannan metsäsurma

text: Poliisi sai tiedon tapahtuneesta kello 12.54. Se oli paikalla nopeasti ja etsi tekijää usean partion voimin siinä kuitenkaan onnistumatta.


title: Hervannan metsäsurma

text: Kun tapahtuneesta julkaistiin ensimmäisiä uutisia, internetin keskustelupalstoilla levisi huhu, jonka mukaan samoihin aikoihin kateissa olleen tamperelaistyttö Karoliina Kestin ruumis olisi löytynyt.


title: Hervannan metsäsurma

text: Surman tekotavasta poliisi kertoi vain, että sitä ei suoritettu ampuma-aseella. "Suomen Kuvalehden" tietojen mukaan kyse oli teräaseesta. Tutkinnallisista syistä poliisi ei kuitenkaan vahvistanut väitettä. Tutkinnanjohtaja Pasi Nieminen ei elokuussa 2018 ottanut kantaa siihen, oliko surma-ase poliisin hallussa. Surmaaja ei ryöstänyt uhrin rahoja eikä tehnyt tälle seksuaalista väkivaltaa.


title: Hervannan metsäsurma

text: Surman jälkeen poliisi suoritti usean päivän ajan maastoetsintöjä tekopaikan läheisyydessä. Poliisilla oli käytössään metallinilmaisimet, minkä lisäksi se sai apua puolustusvoimilta. Näköhavaintoja pyydettiin erityisesti Näyttelijäpuistosta kohti Näyttelijänkatua noin kello 13 juosseesta tummahiuksisesta miehestä, jolla ei ollut yllään lenkkivarustusta. Poliisi piti mahdollisena, että tekijä oli saattanut juosta TKL:n linjalla 30 kulkevaan bussiin. Kuulusteluja tehtiin siksi bussikuskeille, jotka olivat olleet surman sattuessa lähistöllä.


title: Hervannan metsäsurma

text: Epäillystä julkaistiin valvontakamerakuva 13. syyskuuta. Kyseessä oli suomalaisen näköinen mies, jonka pituus oli 180 senttiä, paino 80–85 kiloa, ikä 25–40 vuotta ja ruumiinrakenne hieman roteva. Poliisi kuitenkin ilmoitti kuusi päivää myöhemmin, ettei henkilö liity surmaan, sillä kuvan kellonaika ei täsmännyt surmahetken kanssa. Lopulta tuntomerkkejä ei voitu antaa, koska niistä ei ollut täyttä varmuutta.


title: Hervannan metsäsurma

text: Tampereen kiinalaisyhteisö antoi lokakuun 2011 lopussa 6 000 euron vihjepalkkion, joka myöhemmin nostettiin 10 000 euroon. Se ei kuitenkaan vaikuttanut merkittävästi vihjeiden määrään. Vajaat puoli vuotta rikoksen jälkeen yhteydenotot olivat vähentyneet selvästi. Poliisilla oli kuitenkin käynnissä useita tutkintalinjoja tapahtuneesta. Lisäksi se oli lähettänyt Kiinaan virka-apupyynnön, jotta uhrin läheiset saataisiin kuultua. Heinäkuussa 2013 "Aamulehti" uutisoi, ettei tutkinnoissa ollut edistytty, vaikka poliisi oli saanut Kiinasta käyttöönsä kuulustelunauhoja.


title: Hervannan metsäsurma

text: Läheltä surmapaikkaa metsään johtaa kapea polku. Tutkinnanjohtaja, rikoskomisario Pasi Niemisen mukaan surmaaja tuli todennäköisesti polkua pitkin, yllätti uhrin takaapäin ja poistui samaa reittiä. Niemisen mukaan surmasta tekee poikkeuksellisen sen aika, paikka ja tekotapa. Hänen mukaansa teon suunnitelmallisuudesta ei ole näyttöä, mutta myöskään motiivin puuttuminen ei ole mahdotonta. Elokuussa 2018 Nieminen piti todennäköisimpänä, että uhri valikoitui sattumalta, sillä mitään motiivia ei ollut löytynyt.


title: Jonas Hofmann

text: Jonas Hofmann (s. 14. heinäkuuta 1992 Heidelberg) on saksalainen jalkapalloilija, joka edustaa Bundesliigassa pelaavaa Borussia Dortmundia. Pelipaikaltaan oikeajalkainen Hofmann on oikea laitahyökkääjä.


title: Jonas Hofmann

text: Hofmann on TSG 1899 Hoffenheimin kasvatti. Hän pelasi seuran kakkosjoukkueessa vuonna 2011 viisi ottelua tehden niissä kaksi maalia. Heinäkuussa 2011 Hofmann siirtyi Borussia Dortmundin organisaatioon. Hän pelasi seuran kakkosjoukkueessa vuosina 2011–2014, tehden 71 pelissä 15 maalia. Seuran edustusjoukkueessa Bundesliigassa Hofmann debytoi joulukuussa 2012 vanhaa seuraansa Hoffenheimiä vastaan. Avausmaali syntyi elokuussa 2013 Eintracht Braunschweigin verkkoon. Hän voitti seuran kanssa DFB-Supercupin sekä vuosina 2013 että 2014. Kaudella 2013-2014 hän debytoi myös Mestareiden liigassa pelaten kahdeksan ottelua.


title: Jonas Hofmann

text: Syyskuussa 2014 Hofmann siirtyi lainalle saman sarjan 1. FSV Mainz 05:een. Hän pelasi kauden aikana ainoastaan kymmenessä bundesliigaottelussa tehden niissä kolme maalia. Kaudeksi 2015–2016 Hofmann palasi takaisin Dortmundiin.


title: Jonas Hofmann

text: Hofmann on edustanut Saksaa alle 18- ja alle 21-vuotiaissa. Alle 21-vuotiaiden maajoukkueessa hän pelasi vuosina 2013–2014 kymmenen ottelua tehden niissä viisi maalia.


title: Jonas Hofmann

text: Borussia Dortmund


title: Euzhan Palcy

text: Euzhan Palcy (s. 13. tammikuuta 1958, Martinique, Ranska) on ranskalainen elokuvaohjaaja ja -käsikirjoittaja, joka tunnetaan etenkin vuoden 1989 elokuvasta "Valkoinen kuiva kausi". Se perustuu André Brinkin samannimiseen romaaniin, ja sen pääosissa näyttelevät Donald Sutherland, Susan Sarandon ja Marlon Brando.


title: Euzhan Palcy

text: "Valkoisen kuivan kauden" myötä Palcystä tuli ensimmäinen musta naispuolinen elokuvaohjaaja, joka on päässyt tekemään elokuvaa suuren Hollywood-studion (MGM) kanssa. Hän on myös ensimmäinen musta naisohjaaja, jonka tuotannosta New Yorkin modernin taiteen museo on järjestänyt takautuvan näyttelyn. Palcy oli myös ensimmäinen musta César-palkinnon voittaja ja Venetsian elokuvajuhlien ensimmäinen palkittu musta ohjaaja.


title: Euzhan Palcy

text: Karibianmeren Martiniquen saarella syntynyt Palcy on opiskellut Sorbonnen yliopistossa ja Louis Lumière -elokuvakoulussa Pariisissa. Hänen esikoiselokuvansa "Mustat kadut" (1983) kertoo Martiniquen sokeriruokoplantaasien työläisistä 1930-luvulla Joseph Zobelin romaanin "La Rue Cases-Nègres" pohjalta.


title: Herman Olof Gummerus

text: Herman Olof Johannes Gummerus (11. lokakuuta 1909 Helsinki – 8. huhtikuuta 1996) oli suomalainen taideteollisuuden viennin edistäjä 1900-luvun loppupuolella.


title: Herman Olof Gummerus

text: Herman Olof Gummerus oli sortokausien aktivisti Herman Gummeruksen poika. Hän kasvoi kansainvälisessä ympäristössä, sillä isä toimi diplomaattina, esimerkiksi vuosina 1919–1925 Suomen Italian-lähettiläänä Roomassa. Hän kävi kansainvälistä koulua Roomassa ja jatkoi opintojaan Pariisissa ja New Yorkissa.


title: Herman Olof Gummerus

text: H. O. Gummerus oli suhdetoimintamies, jonka taitoa tarvittiin Suomen asioiden edistämisessä. Helsingin olympialaisten 1940 valmisteluvaiheessa hänet pestattiin kisojen lehdistötoimistoon, jossa hän työskenteli vuosina 1938–1940. Toisen maailmansodan jälkeen hän suuntasi energiansa suomalaisen muotoilun viennin edistämiseen. Aluksi hänen työsuhteensa oli Arabian ja Nuutajärven lasin mainos- ja PR-päällikkö. Vuodesta 1952 alkaen hän oli Suomen taideteollisuusyhdistyksen toimitusjohtaja.


title: Herman Olof Gummerus

text: Tehokkaimmin viennin edistäminen onnistui Milanon triennaalin kautta. Gummerus oli sen Suomen-osaston komissaarina ja kansainvälisen tuomariston jäsenenä kolmen vuoden välein vuosina 1951–1960. Hän markkinoi suomalaisia tuotteita ulkomaille ja levitti kotimaahan tietoa suomalaisten saavuttamista muotoilumitaleista. Näin hän edisti esimerkiksi Kaj Franckin, Tapio Wirkkalan, Rut Brykin, Dora Jungin, Nanny Stillin, Toini Muonan, Timo Sarpanevan ja Kyllikki Salmenhaaran tuotteita. Toinen foorumi oli Yhdysvaltojen markkinoille suunnattu yhteispohjoismainen taideteollisuusnäyttely, jonka pääkomissaarina Gummerus toimi vuosina 1958–1973. — Gummerus sai professorin arvon vuonna 1976.


title: Satu Salminiitty

text: Satu Salminiitty on suomalainen runoilija.


title: Maria Autio

text: Maria Autio (s. 16. syyskuuta 1967 Pietarsaari) on suomalainen kirjailija.


title: Maria Autio

text: Autio valmistui filosofian maisteriksi 1995 Turun yliopistosta pääaineenaan kotimainen kirjallisuus. Hän työskenteli vapaana toimittajana ja kirjastonhoitajana ennen ryhtymistään vapaaksi kirjailijaksi.


title: Maria Autio

text: Vuonna 1987 Autio voitti J. H. Erkon kirjoituskilpailun. Hänen esikoisrunokokoelmansa "Valkoinen ruletti" ilmestyi vuonna 1988. Vuonna 2005 ilmestyi Aution ensimmäinen nuortenkirja, koulukiusaamista käsittelevä "Paperisudet". Hänen toinen nuortenromaaninsa "Ajatustenlukija" oli Topelius-palkintoehdokkaana 2012.


title: Maria Autio

text: Autio asuu Espoossa.


title: Sojuz TMA-08M

text: Sojuz TMA-08M () oli Venäjän avaruusjärjestön miehitetty avaruuslento ISS-avaruusasemalle. Alus laukaistiin Sojuz FG -kantoraketilla 28. maaliskuuta 2013 Baikonurin kosmodromilta Kazakstanista mukanaan kolme avaruuslentäjää ja rahtia asemalle.


title: Sojuz TMA-08M

text:
Avaruuslennolle osallistuneet toimivat ISS-aseman Retkikunta 35:n täydennysmiehistönä.
Alus toimi ISS:n pelastusaluksena kunnes palasi maahan syyskuussa 2013.


title: Sojuz TMA-09M

text: Sojuz TMA-09M () oli Venäjän avaruusjärjestön miehitetty avaruuslento ISS-avaruusasemalle. Alus laukaistiin Sojuz FG -kantoraketilla 28. toukokuuta 2013 Baikonurin kosmodromilta Kazakstanista mukanaan kolme avaruuslentäjää ja rahtia asemalle.


title: Sojuz TMA-09M

text:
Avaruuslennolle osallistuneet toimivat ISS-aseman Retkikunta 36:n täydennysmiehistönä.
Alus toimi ISS:n pelastusaluksena kunnes palasi maahan marraskuussa 2013.


title: VIXX

text: VIXX (koreaksi: 빅스) on kuusihenkinen eteläkorealainen poikabändi joka on Jellyfish Entertainmentin alaisuudessa. Kaikki jäsenet osallistuivat Mnet:in selviytymistosi-tv-ohjelmaan MyDOL ja valittiin karsinnasta katsojaäänien perusteella. Myös nimi VIXX valittiin katsojaäänien perusteella. VIXX koostuu N:stä, Leosta, Kenistä, Ravista, Hongbinista ja Hyukista. He ovat pääasiassa tunnettuja konsepti- tai suorituskykyryhmänä joiden musiikki, sanat, koreografia ja ylipäätänsä lavaesiintymiset ovat muotoiltu yhteen kertomaan tarinaa.


title: VIXX

text: Ennen debytoimista VIXXin jäsenet olivat kuusi kymmenestä osallistujasta Mnetin tosi-tv-ohjelmassa MyDOL. N, Leo, Hongbin ja Ravi olivat mukana Brian Joon "Let this die" musiikkivideossa. N, Leo ja Ravi olivat myös mukana Seo In-gukin ”Shake it Up”:ssa. Hongbin oli mukana Seo In-gukin ”Tease me”:ssa.


title: VIXX

text: VIXX debytoi ”Super Herolla” toukokuun 24. 2012 M! Countdownissa. Heidän ensimmäinen esiintyminen ulkomailla oli Otakon Conventionissa Baltimoressa, Marylandissa heinäkuun 27.


title: VIXX

text: Elokuun 14. VIXX julkaisi toisen single albuminsa, kuten myös musiikkivideon nimikappaleelle ”Rock Ur Body”. Ryhmä myös osallistui 2012 KCONiin lokakuun 13.


title: VIXX

text: VIXX on saanut 23 palkintoa etelä-korealaisilta ja kansainvälisiltä tapahtumilta. He alkoivat saada tunnustusta 2013, vuosi debyytin jälkeen. He saivat ensimmäisen palkintonsa SBS MTV Best of The Best 2013 parhaasta alokasryhmästä ja saivat ensimmäisen pääpalkinnon Bonsang Award 23. Seuol Music Awardseilla. He saivat ensimmäisen musiikkiohjelmapalkinnon Music Bankissa "Voodoo Doll":illa.


title: Kreikan parlamenttivaalit 2015 (syyskuu)

text: Kreikan vuoden 2015 toiset parlamenttivaalit järjestettiin 20. syyskuuta 2015. Vaaleissa valittiin 300 jäsentä seuraavalle nelivuotiskaudelle Kreikan parlamenttiin.


text: Vaalit järjestettiin etuajassa, koska Aléxis Tsípras erosi pääministerin tehtävistä elokuussa 2015 Tsíprasin hallituksen menetettyä parlamentin enemmistön tuen päähallituspuolue Syrizan sisäisen hajaannuksen seurauksena. Edelliset parlamenttivaalit olivat vuoden 2015 tammikuun parlamenttivaalit, joissa Syriza nousi valtaan.


text: Vaaleissa äänioikeutettuja oli noin 9 840 500 ja ääniä annettiin noin 5 566 000. Äänestysprosentti oli 56,57. Hyväksyttyjä ääniä oli 97,58 %, hylättyjä ääniä 1,26 % ja tyhjiä ääniä 1,16 %. Vaaleissa kahdeksan puoluetta läpäisi kolmen prosentin äänikynnyksen ja sai edustajia parlamenttiin. 6,41 % äänistä meni puolueille, jotka eivät läpäisseet äänikynnystä.


text: Vaalien voittaja oli edellisten vaalien tapaan Tsíprasin johtama vasemmistoliitto Syriza, joka sai 35,46 prosenttia äänistä ja 145 parlamenttipaikkaa, sillä kreikkalaisessa vaalijärjestelmässä suurin puolue saa ääniosuuden tuomien paikkojen lisäksi 50 lisäpaikkaa. Syrizan ja Itsenäiset kreikkalaiset (ANEL) -puolueen muodostama aikaisempi hallituskoalitio sai yhdessä 155 paikkaa ja näin jälleen parlamentin enemmistön.


text: Vaalien tulokset ovat:


text: Vaalien tulokset vaalipiireittäin (56 kpl) ovat:


title: Kreikan parlamenttivaalit 2015

text: Kreikan parlamenttivaalit 2015 voi viitata seuraaviin vaaleihin:


title: HMS Flying Fish (J370)

text: HMS Flying Fish (viirinumero J370) oli Britannian Kuninkaallisen laivaston Algerine-luokan miinanraivaaja, joka palveli toisessa maailmansodassa. Aluksen piti olla alun perin Kanadan laivaston "HMCS Tillsonburg", mutta siitä luovuttiin jo ennen vesillelaskua ja alus siirrettiin Britannialle.


title: HMS Flying Fish (J370)

text: Alus tilattiin Torontosta Redfern Constructionilta nimellä "HMCS Tillsonburg". Sen köli laskettiin 30. lokakuuta 1943 telakkanumerolla 55 ja alus laskettiin vesille 16. helmikuuta 1944. Alus liitettiin laivastoon vielä saman vuoden lopulla 14. lokakuuta.


title: HMS Flying Fish (J370)

text: Alus luovutettiin 1951 Ceylonille ja se oli samalla perustettavana olevan laivaston ensimmäinen alus "HMCyS Vijaya". Alus oli estämässä salakuljetusta sekä valvomassa laittomien siirtolaisten liikkumista. Se teki koulutuspurjehdukset Malediiveille ja Burmaan. Alus matkasi Britteinsaarille vuonna 1952 osallistuakseen kuningatar Elizabeth II:n kruunajaisten yhteydessä pidettyyn laivastokatselmukseen, mutta telakalla tehtävien korjausten vuoksi se ei kuitenkaan osallistunut varsinaiseen katselmukseen.


title: HMS Flying Fish (J370)

text: Alus upposi 1963 myrskyssä Mannarinlahdella.


title: HMS Hound (J307)

text: HMS Hound (viirinumerot J307 ja M307) Britannian Kuninkaallisen laivaston vuonna 1942 valmistunut Algerine-luokan miinanraivaaja.


title: HMS Hound (J307)

text: Alus tilattiin Renfrew'stä Lobnitz et Companyltä. Sen köli laskettiin 2. joulukuuta 1941 ja alus laskettiin vesille 29. heinäkuuta 1942. Alus liitettiin laivastoon vielä saman vuoden lopulla 11. joulukuuta.


title: HMS Hound (J307)

text: Alus romutettiin 1962 Troonissa.


title: HMS Hydra (J275)

text: HMS Hydra (viirinumero J275) Britannian Kuninkaallisen laivaston Algerine-luokan miinanraivaaja.


title: HMS Hydra (J275)

text: Alus tilattiin Renfrew'stä Lobnitz et Companyltä. Sen köli laskettiin 31. tammikuuta 1942 ja alus laskettiin vesille vielä samana vuonna 29. syyskuuta. Alus valmistui 12. helmikuuta 1943.


title: HMS Hydra (J275)

text: Alus liitettiin 20. helmikuuta 1943 Rosythin alaisuudessa toimivaan 18. miinanraivaajalaivueeseen, joka siirrettiin toukokuussa Noreen. Alus raivasi vuoden 1943 laivueen mukana miinoja Pohjanmerellä sekä suojasi 1943-1944 Jäämeren saattueita kuten JW55B ja JW57 Kuolaan.


title: HMS Hydra (J275)

text: Alus osallistui 6. kesäkuuta 1944 Normandian maihinnousuun operaatio Neptunessa. Alus osui miinaan 10. marraskuuta 1944 Ostendin sataman suulla ja se hinattiin Sheernessiin, jossa alus todettiin korjauskelvottomaksi. Alus myytiin romutettavaksi Graysiin Essexiin T. W. Wardille, jonne se saapui 28. lokakuuta 1944. Alus romutettiin 1947 Graysissä.


title: HMS Loyalty (J217)

text: HMS Loyalty (viirinumero J217) Britannian Kuninkaallisen laivaston Algerine-luokan miinanraivaaja.


title: HMS Loyalty (J217)

text: Alus tilattiin Harland and Wolffin telakalta Belfastista Pohjois-Irlannista. Sen köli laskettiin 14. huhtikuuta 1941 telakkanumerolla 1142 ja alus laskettiin vesille 9. joulukuuta 1942 nimellä "HMS Rattler". Alus valmistui 22. huhtikuuta ja se nimettiin "HMS Loyaltyksi" kesäkuussa 1943.


title: HMS Loyalty (J217)

text: Alus määrättiin palvelukseenotettaessa 18. miinanraivaajalaivueeseen, johon se liittyi kesäkuussa 1943. Alus raivasi laivueen mukana miinoja Lymenlahdelta ja Englannin kanaalista. Elokuussa alus siirtyi laivueen mukana Harwichiin raivatakseen Pohjanmerellä. "HMS Loyalty" siirrettiin 9. miinanraivaajalaivueeseen Doveriin.


title: HMS Loyalty (J217)

text: Saksan laivaston sukellusvene "U-480" upotti aluksen torpedoimalla 22. elokuuta 1944.


title: Mustat kadut

text: Mustat kadut ("Rue Cases-Nègres") on Euzhan Palcyn ohjaama ranskalainen draamaelokuva vuodelta 1983. Se perustuu Joseph Zobelin osin elämäkerralliseen romaaniin ja kertoo nuoren pojan kasvusta 1930-luvulla Martiniquen saaren sokeriruokotyöläisten joukosta sivistyneistön joukkoon. Lahjakas poika saa stipendin saaren pääkaupungin Fort-de-Francen oppikouluun, ja hänen isoäitinsä tulee mukaan ansaitakseen koulutusrahoja rikkaiden kaupunkilaisten palvelijana. Poika saa taitavasta aineestaan plagiointisyytteen ja erotetaan koulusta, mutta erehdys huomataan ja poika otetaan takaisin vapaaoppilaana.


title: Mustat kadut

text: "Mustat kadut" oli Euzhan Palcyn ensimmäinen pitkän elokuvan ohjaus, ja hän laati romaanin pohjalta myös käsikirjoituksen François Truffaut’n opastuksella. Elokuva ja Palcy palkittiin muun muassa Venetsian elokuvajuhlilla (4 palkintoa) ja César-palkintogaalassa.


title: Dimitri

text: Dimitri tai Dmitri on varsinkin Venäjällä yleinen miehen etunimi. Muodossa Dimitri se esiintyy myös Ranskassa. Nimi on muunnos kreikkalaisperäisestä nimestä Demetrios (, joka johtuu muinaiskreikkalaisen Demeter-jumalattaren nimestä. Nimi Demetrios tai sen latinalaistettu muoto "Demetrius" on esiintynyt myös muutamalla varhaiskristillisellä pyhimyksellä.


title: Dimitri

text: Suomessa nimi Dimitri on Väestörekisterikeskuksen tietojen mukaan annettu syyskuuhun 2015 mennessä hieman yli 900 ja Dmitri noin 1160 henkilölle.Vale-Dmitrit olivat Venäjällä 1600-luvun alussa esiintyneitä kruununtavoittelijoita, jotka väittivät olevansa Iivana Julman poika Dmitri Ivanovitš:


title: Nitrilaasi

text: Nitrilaasi on hydrolaaseihin kuuluva entsyymi, joka hydrolysoi nitriilejä karboksyylihapoiksi ja ammoniakiksi ilman, että välivaiheena muodostuu amidia. Nitrilaasia esiintyy niin arkeoneissa, prokaryooteissa kuin eukaryooteissakin myös ihmisen elimistössä. Entsyymiä hyödynnetään merkittävissä määrin orgaanisen kemian synteeseissä. Nitrilaasin EC-numero on EC 3.5.5.1. Joskus nitrilaaksiksi kutsutaan myös toista entsyymiä nitriilihydrataasia (EC 4.2.1.84).


title: Nitrilaasi

text: Nitrilaasi eristettiin ensimmäisen kerran kasveista vuonna 1964 ja sen havaittiin osallistuvan kasvifysiologiaan hydrolysoimalla indoli-3-asetonitriiliä auksiinina toimivaksi indoli-3-etikkahapoksi. Tämän jälkeen entsyymiä on eristetty monista muistakin eliöistä. Nitrilaasin rakenne on samanlaisista alayksiköistä koostuva homo-oligomeeri. Parhaiten tunnettu on "Rhodococcus rhodochrous" -bakteerin entsyymi. joka esiintyy soluissa inaktiivisena dimeerinä, mutta muodostaa molekyylimassaltaan 480 kDa olevan oligomeerin substraatin kuten bentsonitriilin läsnä ollessa.


title: Nitrilaasi

text: Nitrilaasi kykenee hydrolysoimaan laajan kirjon erilaisia nitriilejä karboksyylihapoiksi ja ammoniakiksi. Entsyymistä on tunnistettu yli 200 aminohapposekvenssiltään toisistaan poikkeavaa muotoa, mutta niissä kaikissa on kolme katalyyttisesti tärkeää aminohappoa glutamiinihappoa, lysiiniä ja kysteiiniä. Lisäksi niiden tertiäärirakenne on samankaltainen α-β-β-α-rakenne. Eri eliöiden nitrilaasientsyymit voidaan jakaa kolmeen luokkaan substraattispesifisyyden perusteella. Luokkaan I kuuluvat entsyymit hydrolysoivat erityisesti aromaattisia nitriilejä, luokan II nitrilaasit hydrolysoivat tehokkaimmin alifaattisia nitriilejä ja luokan III nitrilaasit erityisesti aryyliasetonitriilejä.


title: Nitrilaasi

text: Nitrilaasin katalysoiman reaktion reaktiomekanismi on toistaiseksi tarkasti tuntematon johtuen entsyymin kiderakenteen huonosta tuntemisesta. Sille on kuitenkin esitetty mahdollinen mekanismi perustuen kaikille nitrilaaseille yhteiseen kolmeen katalyyttisesti tärkeään aminohappoon. Ensimmäisenä vaiheena on entsyymin aktiivisenkohdan nukleofiilinen kysteiiniaminohapon reaktio nitriilin syanoryhmän hiiliatomin kanssa. Näin muodostuu välituotteena tioimidaatti, joka reagoi muodostaen tetraedrimäisen välivaiheen. Tämä välivaihe hajoaa muodostaen tioesterisidoksen nitriilin ja nitrilaasin kysteiiniaminohapon välille ja ammoniakki poistuu lähtevänä ryhmänä. Viimeisessä vaiheessa tioesterisidos hydrolysoituu happamissa olosuhteissa ja karboksyylihappo vapautuu. Glutamiinihappo toimii reaktiossa emäksisenä katalyyttinä ja lysiini stabiloi tetraedrimäistä välivaihetta.


title: Nitrilaasi

text: Nitrilaasia tuottavat erityisesti "Rhodococcus"-suvun bakteerit esimerkiksi "R. rhodochrous" ja "R. ruber" ja näiden eniten käytetään näiden bakteerien tuottamia entsyymejä. Nitrilaasia hyödynnetään paljon orgaanisen kemian synteeseissä. Erityisen merkittävää on R-mantelihapon ja sen johdannaisten tuottaminen mantelonitriilistä ja johdannaisista, koska niitä käytetään valmistettaessa useita lääkeaineita. Nitrilaasia voidaan hyödyntää asymmetrisessä synteesissä, koska monet entsyymit hydrolysoivat vain tietyn konfiguraation omaavia nitriilejä jättäen toisen enantiomeerin hydrolysoimatta. Tätä ominaisuutta voidaan käyttää myös hyödyksi erotettaessa eri nitriilien enantiomeereja toisistaan resoluutiolla, jolloin väärä enantiomeeri hydrolysoituu ja haluttu enantiomeeri säilyy hydrolysoimattomana ja voidaan eristää liuoksesta.


title: Marcel Fabre

text: Marcel Fabre (oikealta nimeltään "Marcel Fernández Peréz", 1886 – 1929 Los Angeles) oli espanjalaissyntyinen näyttelijä ja elokuvaohjaaja.


title: Marcel Fabre

text: Sirkusklovnina toimineen Fabren elokuvaura alkoi Ranskassa Pathén ja Éclairin komedioissa. Vuonna 1910 hän siirtyi Ambrosio Filmille Torinoon. Siellä hän teki 150 komediaa, joiden päähenkilönä toimi Robinet-niminen hahmo. Cinesin Tontolinin ja Itala Filmin Cretinettin kanssa kilpaillut Robinet oli pitkä ja kömpelö vapaa-ajattelija, joka usein joutui villeihin ja tuhoisiin takaa-ajoihin. Hänen kumppaninaan toimi Nilde Baracchin esittämä Robinette.


title: Marcel Fabre

text: Vuonna 1913 Fabre ohjasi Ambrosiolle Albert Robidan romaaniin perustuvan seikkailuelokuvan "Le avventure straordinarissime di Saturnino Farandola" ja seuraavana vuonna futuristishenkisen "Amor pedestren". Myöhemmin Fabre muutti Yhdysvaltoihin, jossa hän jatkoi komedioiden tekemistä ja ohjasi Pete Morrisonin kanssa myös muutaman westernin. Menetettyään jalkansa työtapaturmassa Fabre työskenteli Universalin käsikirjoittajana.